γκράφιτι | Lagrimas de oro\nPosts Tagged ‘γκράφιτι\nTags: East Side Gallery, iPhone, τοπία, τοπία Γερμανίας, Βερολίνο, Γερμανία, Κομμουνισμός, Σοσιαλισμός, Τείχος του Βερολίνου, γκράφιτι, διαφορά, ελευθερία, ενότητα, καπιταλισμός, ομοιομορφία\nΤοπίο πρώτο: Βερολίνο, East Side Gallery\nΈνα από τα σημεία αναφοράς του Βερολίνου.\nΚαλλιτέχνες διαφόρων εθνικοτήτων. Μηνύματα για την ειρήνη, την οικολογία, την πολιτική ευαισθητοποίηση των ανθρώπων μιας κοινωνίας… κάθε κοινωνίας. Χρώματα. Άσπρο και μαύρο. Αλλά και κίτρινο του ήλιου, κόκκινο του αίματος, μπλε του ουρανού, πράσινο και καφέ της γης. Συνθήματα σε πολλές γλώσσες. Γερμανικά, γιατί είμαστε στη Γερμανία και αγγλικά, γιατί το μήνυμα που πρέπει να κοινωνηθεί απλώς δε γνωρίζει σύνορα.\nΕνότητα. Μια από της θεμελιώδεις αξίες πάνω στις οποίες ανορθώθηκε το πληγωμένο γερμανικό κράτος – στα χαρτιά τουλάχιστον. Άλλωστε η εφαρμογή αποδεικνύεται πάντοτε μια δυσκολότερη περίπτωση. Ακόμα και ο λιγότερο προσεκτικός επισκέπτης θα το παρατηρήσει σύντομα: το Βερολίνο δεν έχει μία ταυτότητα. Έχει πολλές και μάλιστα συχνά αντικρουόμενες. Σημαίνει αυτό άραγε ότι δεν έχει συνοχή; Θα πρέπει μήπως για χάρη της ενότητας να ξεχνιέται-παραγκωνίζεται-εξαφανίζεται καθετί διαφορετικό; Σημαίνει άραγε η ενότητα ομοιομορφία;\nΟ δυτικός πολιτισμός του καπιταλισμού που ζούμε (εμείς δε γνωρίσαμε άλλωστε κι άλλον) μετά την πτώση του Τείχους και πολύ περισσότερο μετά την κατάρρευση του ανύπαρκτου-υπαρκτού Σοσιαλισμού προβάλλει την εξάλειψη των διαφορών. Κατά ένα παράξενο τρόπο παίρνει μια από τις βασικότερες κομμουνιστικές ιδέες, την αφομοιώνει, τη μεταλλάσσει και τη σερβίρει σε ανθρώπους υπνωτισμένους πια.\nΚάποτε, σε κάποιες χώρες, το κράτος υπαγόρευε όλοι οι πολίτες να ζουν σε ίδια σπίτια, να ντύνονται με τα ίδια ρούχα και να τρώνε το ίδιο φαγητό. Κι αυτό ήταν Κομμουνισμός. Κι αυτό, μας είπαν, είναι κακό.\nΚάπως έτσι φτάσαμε στο σήμερα, όπου το όνειρο κάθε πολίτη είναι να έχει ένα – τουλάχιστον – iPhone, να φορά Nike και να δειπνεί στα TGI Friday’s. Και μας πρότειναν να συμβιβαστούμε με κάποια φθηνή απομίμηση αν τα χρήματά μας δεν αρκούν. Κι αυτό είναι φιλελεύθερος Καπιταλισμός. Και αυτό, μας είπαν, είναι καλό.\nΈμαθες τι πα’ να πει Ελευθερία κι αυτό μην το ξεχάσεις ποτέ ξανά.\nLetras españolas.2: Ο χορός όσων περισσεύουν\nTags: El Baile de los que sobran, Πρωτομαγιά, Χιλή, ανεργία, γκράφιτι, εκπαίδευση, ισπανικά, κρίση, μετάφραση, Los Prisioneros\nΚείμενο γραμμένο για την Πρωτομαγιά των εργατών και των ανέργων\nΑνήμερα της εργατικής Πρωτομαγιάς πάμε μια βόλτα στη Χιλή και θυμόμαστε όσους τρώνε τα χρόνια τους στα θρανία για να καταλήξουν να γίνουν ένας αριθμός στα τεφτέρια ενός υπαλληλάκου της τρόικας.\nΗ Πρωτομαγιά ανήκει στους ανέργους όσο ανήκει και στους εργαζόμενους.\nΕίναι άλλη μια νύχτα μόχθου.\nΕίναι άλλο ένα τέλος του μήνα χωρίς νεώτερα.\nΟι φίλοι μου έμειναν, όπως κι εσύ.\nΑυτή τη χρονιά τούς τελείωσαν τα παιχνίδια, τα 12 παιχνίδια.\nΕνωθείτε στο χορό όσων περισσεύουν\nΚανείς δε θα μας παραγκωνίσει ποτέ.\nΚανείς δεν ήθελε στ’ αλήθεια να μας βοηθήσει.\nΜας είπαν όταν ήμαστε παιδιά,\nπαίξτε αντί να διαβάσετε.\nΟι άνθρωποι είναι αδέρφια και πρέπει να δουλεύουν μαζί.\nΆκουγες τις συμβουλές,\nτα μάτια στον καθηγητή,\nείχε τόσο ήλιο,\nπάνω στα κεφάλια,\nκαι δεν ήταν τόσο αλήθεια, γιατί αυτά τα παιχνίδια τελικά\nκατέληξαν για άλλους με δάφνες και μέλλον\nκαι άφησαν τους φίλους μου να βαράνε μύγες.\nΞέρω κάποια παραμύθια για το μέλλον.\nΟ καιρός που τα έμαθα ήταν πιο ασφαλής.\nΚάτω από τα παπούτσια\nλάσπη για τσιμέντο.\nΤο μέλλον δεν ήταν κανένα\nαπό όσα μας υποσχέθηκαν στα 12 παιχνίδια.\nΣε άλλους, τους μαρτύρησαν\nμυστικά που δεν είπαν σ’ εσένα.\nΣε άλλους έδωσαν στ’ αλήθεια\nαυτό το πράγμα που ονομάζεται εκπαίδευση.\nΕκείνοι ζητούσαν προσπάθεια. Εκείνοι ζητούσαν αφοσίωση.\nΚαι για τι;\nΓια να καταλήξουν να χορεύουν και να βαράνε μύγες.\nΜουσική, στίχοι: Jorge González\nΜετάφραση από το συντάκτη\nΟι Los Prisioneros υπήρξαν ένα από τα σημαντικότερα συγκροτήματα του νέου κύματος στη Χιλή. Το «El baile de los que sobran» (μτφ. Ο χορός όσων περισσεύουν) προέρχεται από το δεύτερό τους δίσκο με τίτλο «Pateando Piedras» που κυκλοφόρησε το 1986. Πρόκειται για ένα από τα πιο εμβληματικά χιλιανά τραγούδια όλων των εποχών. Όπως και ολόκληρος ο δίσκος, ασκεί αυστηρή κριτική στο εκπαιδευτικό σύστημα της χώρας που είχε-έχει καταντήσει να λειτουργεί ως μία μηχανή παραγωγής ανέργων. Τα 12 παιχνίδια που αναφέρονται στο τραγούδι αντιστοιχούν στα 12 χρόνια της εκπαίδευσης.\nΌλα αυτά ακούγονται σκανδαλωδώς επίκαιρα, σε μια εποχή που οι φοιτητές και οι μαθητές στη Χιλή εξακολουθούν να βρίσκονται σε αναβρασμό διεκδικώντας ίσες ευκαιρίες για όλους. Και μάλλον ταιριάζουν γάντι και στη χώρα μας όπου, αν και το πρόβλημα της ανεργίας διογκώνεται πρωτίστως λόγω της δυσλειτουργίας της αγοράς εργασίας, δεν μπορούμε να ισχυριστούμε ότι το εκπαιδευτικό μας σύστημα εδράζεται σε στέρεες βάσεις.\nΟι φωτογραφίες των γκράφιτι προέρχονται από το Reuters και αυτή του συγκροτήματος από τον lastfm.es.\nΑυτή την Πέμπτη και κάθε Πέμπτη από τις οχτώ ως τις δέκα το βράδυ, το Letras españolas συντονίζεται στο ifeelradio για να περιηγηθεί με τους Viajeros του ispania.gr. σε ταξίδια στο χωροχρόνο, από αυτά που μονάχα η μουσική μπορεί να προσφέρει.\nΓια το Mixgrill, 01.05.2013\nMusikträume: Όλα για την αγάπη\nTags: Gramatik, Αγάπη ρε μουνιά, αγάπη, γκράφιτι, So Much For Love\nΜακάρι κάποτε να αξιωθούμε να αφιερώνουμε όλες μας τις μέρες σε κάτι τόσο όμορφο και συνάμα τόσο απλό.\nΝα τα δίνουμε όλα για την αγάπη, ακόμα κι αν είναι απλά καθημερινά πράγματα.\nΤο γκράφιτι αλιεύθηκε από εδώ.\nΤοπία Αθήνας (μέρος δεύτερο)\nTags: τοπία, Απανεμιά, Αθήνα, Αναφιώτικα, Διάφανα Κρίνα, Θάνος Ανεστόπουλος, Πλάκα, Ρίτα Μπούμη Παπά, Σε μια γη που ανατέλλει, Τοπία Αθήνας, γκράφιτι\nΜετά από τόσα χρόνια έκανα επιτέλους και πάλι περίπατο στα Αναφιώτικα. Θυμόμουν πόσο πολύ μου άρεσαν και πως τα είχα ξεχωρίσει, ως ατμόσφαιρα αρχικά, από την γλυκερή Πλάκα και το δηθενίστικο Θησείο.\nΈπρεπε να περάσουν όμως αρκετά χρόνια για να αρχίσω να εκτιμώ τον δωρικό τους χαρακτήρα. Στο μυαλό μου λειτουργούσαν σαν προεκτάσεις του Παρθενώνα. Μια σύγχρονη αρχιτεκτονική εκδίπλωση μιας πανάρχαιας άποψης του ζην.\nΠροσπάθησα να τιθασεύσω τις συναισθηματικές μου περιδινήσεις, διαβάζοντας γκράφιτι σε αφώτιστα σοκάκια, χωρίς όμως να βρίσκω κάτι ιδιαίτερο.\nΟύτως ή άλλως η ώρα είχε περάσει και η παράσταση του Ανεστόπουλου στην ιστορική Απανεμιά θα ξεκινούσε στις 21:30. Αυτή τη φορά ξεκίνησε λίγο αργότερα το πρόγραμμα, γιατί ο Ανεστόπουλος μελοποιούσε εκείνη τη στιγμή στο μπαράκι του μαγαζιού στο υπόγειο το ποίημα “Αν βγω περίπατο με τις νεκρές μου φίλες” της Ρίτας Μπούμη Παπά και μας το έπαιξε πρώτο-πρώτο. Είναι η δεύτερη φορά που πάω σε συναυλία χωρίς να γνωρίζω τραγούδια του δημιουργού και να περνάω εξίσου καλά! Ειδικά όμως σε ένα τέτοιο δύσκολο χώρο, λόγω της αμεσότητας, και με απόδοση των τραγουδιών μόνο με μια κιθάρα δεν περίμενα ότι θα ενθουσιαζόμουν τόσο πολύ.\nΑξίζει εδώ να αναφέρω μια ανέκδοτη ιστορία που μας διηγήθηκε από μια παλιά συναυλία που είχε κάνει με τα Κρίνα. Αφότου είχε τραγουδήσει το “Σε μια γη που ανατέλλει” τον επισκέφτηκαν δύο Χρυσαυγίτες και του ζήτησαν άδεια να χρησιμοποιήσουν το τραγούδι για ύμνο. Και έτσι κλείνει το δεύτερο τοπίο με μπουκάλια να σπάνε σε κεφάλια Χρυσαυγιτών…\nΔιαβάστε επίσης το πρώτο Τοπίο της Αθήνας\nΡάδιο Patchanka 08. Μάρτιος 2013, Ιστορίες για σπίτια\nCategories: Ράδιο Patchanka\nTags: σπίτι, Ράδιο Patchanka, γκράφιτι\nΕίναι τέσσερις τοίχοι που σε ορίζουν από την αρχή της ζωής σου. Είναι ο χώρος που σε βλέπει γυμνό από τα φτιασιδώματα με τα οποία κυκλοφορείς συνήθως. Ξέρει κάθε σου πτυχή. Ζει μαζί σου τις χαρές και θλίβεται στις λύπες σου. Βλέπει τις ντροπές σου και καμαρώνει με τις επιτυχίες σου. Είναι απλώς τέσσερις τοίχοι, που όμως μπορούν κάποιες φορές να σε απαλλάξουν από τα βάρη της μέρας κι άλλες να σε καταπλακώσουν.\n«Θυμάμαι ένα σπίτι που γιάτρευε τη θλίψη μου/ στη στοιχειωμένη του σιωπή»\n(Στίχοι του Γιάννη Αγγελάκα)\nΚαι τα χρόνια περνούν κι εσύ σπίτια αλλάζεις. Μέχρι να μάθεις ν’αγαπάς τους τέσσερις τοίχους βρίσκεσαι αντιμέτωπος με τέσσερις άλλους και ξεκινάς πάλι την προσπάθεια από την αρχή. Κρεμάς πίνακες και καθρέφτες, κολλάς αφίσες και φωτογραφίες, καμιά φορά ζωγραφίζεις κιόλας κάποια από τα όνειρά σου σε μια γωνιά δίπλα στο προσκεφάλι.\n«Σπίτια γεμάτα αγκαλιές/ φιλιά, αγάπες κι έρωτες/ πόρτες μέσα στην άβυσσο/ δρόμοι για τον παράδεισο»\n(Στίχοι του Οδυσσέα Ιωάννου)\nΚάποιες από τις μουσικές ιστορίες για τα σπίτια ακούμε αυτό το μήνα στην όγδοη αισίως έκδοση του Ράδιο Patchanka. Ορισμένες από αυτές σίγουρα τις έχεις ζήσει κι εσύ…\nΑκούστε το και κατεβάστε το από εδώ ή βρείτε το σε λίστα στο youtube.\nΔείτε τη λίστα με τα τραγούδια\nLetras españolas.2 Για μια κατάληψη: Zea Mays – Kukutza III\nTags: Μπιλμπάο, βασκικά, γκράφιτι, κατάληψη, Kukutza, Kukutza III, Letras españolas, Zea Mays\nΈνα σύντομο ταξίδι στο Μπιλμπάο κι ένα μακρύτερο σε μέρες που οι οργανωμένες συλλογικότητες δε θα απολογούνται για ξένα εγκλήματα\nΠολλά έχουν ακουστεί τον τελευταίο καιρό για τις καταλήψεις. Δε θα προσπαθήσω να εξωραΐσω καταστάσεις που δεν γνωρίζω εκ των έσω, δεν μπορώ όμως να μην σταθώ στις πρόδηλες πολιτικές διεργασίες που οδηγούν σε αυτό τον «πόλεμο κατά των καταλήψεων». Όπου η ηθική αρκείται στη νομιμοφάνεια, η συλλογική δράση στήνεται στο εδώλιο.\nΑυτή την εβδομάδα πάμε λοιπόν μια βόλτα μέχρι το Μπιλμπάο και την κατάληψη της Kukutza, η οποία ήταν ενεργή και ακμαία για πολλά χρόνια, χαρίζοντας ζωντάνια και ανθρωπιά σε ολόκληρη την περιοχή.\nΣε αυτόν το δυναμικό οργανισμό συμμετείχαν άνθρωποι όλων των ηλικιών και διαφόρων επαγγελμάτων διαμορφώνοντας ένα κτίριο πολύμορφο που προσέφερε σωρεία ευκαιριών για διασκέδαση, μάθηση και εν γένει υπηρεσίες που παρέχονται πλέον μόνο μετά -σημαντικού- οικονομικού αντιτίμου. Η συγκεκριμένη κατάληψη βρέθηκε σε κίνδυνο στα μέσα του 2011, γιατί ο δήμος διεκδίκησε την ιδιοκτησία του και απείλησε να κατεδαφίσει το κτίριο. Μπροστά σε αυτή την απειλή η ομάδα της Kukutza δημιούργησε το εξαιρετικό βίντεο που βλέπουμε παρακάτω για να παρουσιάσει το σύνολο των δραστηριοτήτων τους και να καλέσει σε κινητοποίηση που θα απέτρεπε τα σχέδια των άσωτων και μέχρι πρότινος αδιάφορων ιδιοκτητών. Το ομώνυμο τραγούδι που έντυσε μουσικά αυτό το κάλεσμα ανήκει στο βασκικό συγκρότημα Zea Mays, προέρχεται από τον δίσκο τους Era του 2010 και γράφτηκε ακριβώς για αυτή την κατάληψη.\nΤο τραγούδι μιλά για την Kukutza που πέρασε από το όνειρο στην πραγματικότητα. Για την Kukutza, μια καρδιά μπροστά μας, που γεμίζει το κενό. Μια καρδιά μπροστά μας που μας γεμίζει με δύναμη.\nΔυστυχώς η έκβαση δεν ικανοποίησε τις προσδοκίες των χιλιάδων ανθρώπων που διαδήλωσαν στις 16 Ιουλίου 2011 για να διατηρήσουν στη ζωή την Kukutza. Όταν επισκέφτηκα το Μπιλμπάο τον περασμένο Ιούλιο για το BBK Live απέμενε μονάχα μια ομάδα υποστήριξης των συλληφθέντων. Γιατί, όπως και σε αντίστοιχες περιπτώσεις ανά τον κόσμο, όπου το κράτος δείχνει το «κοινωνικό» του πρόσωπο, πολλοί από τους συμμετέχοντες στην ιδέα και την εφαρμογή της Kukutza βρέθηκαν διωκόμενοι.\nΟι προσωπικές μου σκέψεις για τις καταλήψεις της Villa Amalias, Σκαραμαγκά και Λέλας Καραγιάννη δε χωρούν εδώ. Μια προτροπή μονάχα, αν μου επιτρέπεται/επιτρέπετε: Μην εμπιστεύεστε κανένα παπαγαλάκι που σας μιλά από το Μέγκα, μπλογκς ή το Mixgrill. Η ζωή είναι εκεί έξω και μας καλεί να την ανακαλύψουμε, μαζί με την αλήθεια που συχνά απέχει πολύ από οποιαδήποτε δημοσιογραφική ή μη προσέγγιση. Τουλάχιστον σε όσες καταλήψεις έχω βρεθεί ως τώρα, βρήκα πόρτες ανοιχτές και μυαλά σε λειτουργία. Στοιχεία που τις διαφοροποιούν σε μεγάλο βαθμό από ανενεργούς ή δυσλειτουργικούς θεσμούς της κοινοβουλευτικής μας δημοκρατίας. Για παράδειγμα, θέλετε να μάθετε τι έχει μέσα η κατάληψη Σκαραμαγκά;\nΗ διαδικτυακή στέγη της Kukutza με πληροφορίες και το χρονικό (δυστυχώς μόνο στα βασκικά με ορισμένες αναρτήσεις και στα ισπανικά).\nΟι Zea Mays (μτφ. καλαμπόκι) δημιουργήθηκαν στο Μπιλμπάο το 1997. Μέχρι σήμερα έχουν κυκλοφορήσει έξι δίσκους κινούμενοι κυρίως στο χώρο της ροκ μουσικής με ποπ και ραπ επιρροές. Δισκογραφία: “Zea mays” 1998, “Elektrizitatea” 2000, “Harrobian” (Στην Ακαδημία) 2002, “Sortuz, grabitatearen aurka” (Δημιουργώντας ενάντια στη βαρύτητα) 2005, “Morphina” 2007, “Era” 2010.\nZea Mays @ Myspace\nΣτην αρχική εικόνα του άρθρου, το σήμα της κατάληψης Λέλας Καραγιάννης.\nΤο γκράφιτι αλιεύθηκε από το facebook group «Γιατί πάντα οι μεγαλύτερες αλήθειες γράφονται στους τοίχους«.\nΓια το Mixgrill, 23.01.2013\nΈνα καράβι που το λέγανε ελπίδα και… δεν έφτασε ποτέ στη Γάζα\nTags: A ship for Gaza, σχολιαστής, Γάζα, Ισραήλ, Παλαιστίνη, αποκλεισμός, γκράφιτι, δίκαιο, ελευθερία\nΤι κι αν προετοίμαζα άλλα θέματα; Τι κι αν είχα μαζέψει πηγές και υλικό, είχα ετοιμάσει ένα κορμό και το είχα “υποσχεθεί”; Η επικαιρότητα τρέχει πάντα με ρυθμό γρηγορότερο από αυτό που μπορούμε να φτάσουμε. Δημοσιογράφος δεν είμαι, αν και το συγκεκριμένο άρθρο πιθανότατα χρειάζεται υποδείξεις από νομικούς, ειδικευμένους μάλιστα στο διεθνές δίκαιο. Επειδή ωστόσο ούτε δικηγόρος είμαι, θα αρκεστώ να καταγράψω απλώς κάποιες σκέψεις που μου γέννησε το νέο επεισόδιο πειρατείας στη Μεσόγειο, κατά τη διάρκεια της προσπάθειας του πλοίου Estelle να σπάσει τον ισραηλινό ναυτικό αποκλεισμό της Γάζας.\nΓια ξεκίνημα μια σύντομη αναδρομή στο παρελθόν:\nΤο Μάιο του 2010 έξι πλοία με σημαίες διαφόρων χωρών και επιβάτες πολλών εθνικοτήτων επιχείρησαν να προσεγγίσουν τη Γάζα για να παραδώσουν αυτοπροσώπως στο δοκιμαζόμενο παλαιστινιακό πληθυσμό το ανθρωπιστικό υλικό που είχαν συγκεντρώσει. Το αποτέλεσμα ξεπέρασε κάθε νοσηρή φαντασία. Θυμάμαι ακόμα την ανατριχίλα που με διαπέρασε εκείνο το πρωινό της Δευτέρας όταν έσκασε η είδηση στα έκτακτα πρωινά δελτία ειδήσεων: απόβαση ισραηλινών κομμάντος στα πλοία, πυροβολισμοί και εννιά νεκροί. Πώς μπορεί να τα χωρέσει όλα αυτά ο ανθρώπινος νους; Πώς μπορεί κανείς να διανοηθεί καν να επιτεθεί κατά ανθρώπων που μεταφέρουν αναπηρικά αμαξίδια, παιχνίδια και εμβόλια;\nΤο πλήρωμα του Estelle καθοδόν προς τη Γάζα.\nΔυόμιση χρόνια πέρασαν από τότε. Κάποιοι όμως – ευτυχώς – δε βάζουν μυαλό. Το πλοίο Estelle ξεκίνησε πριν από δυο μήνες από τη Σουηδία και κατέληξε το Σάββατο 20 Οκτωβρίου 2012 κουρσεμένο στο ισραηλινό λιμάνι του Ασντότ. Οι τριάντα επιβάτες του μπορεί να μην είχαν αντίστοιχη μεταχείριση με τους συναγωνιστές τους το 2010 που εκτός από το θάνατο γνώρισαν βασανισμούς, φυλακίσεις και εξευτελισμούς, βρέθηκαν ωστόσο κρατούμενοι, άλλοι για λιγότερο κι άλλοι για περισσότερο ενός εχθρικού κράτους.\nΜεταφέρομαι νοητά στο κατάστρωμα του πλοίου λίγα λεπτά πρις σαλπίσει η πειρατική επίθεση. Θέλει αρετή και τόλμη η Ελευθερία, έλεγε ο ποιητής. Μα θέλει ανδρεία στα όρια της ξεροκεφαλιάς και αποδεικνύει ηθική τελειότητα να αγωνίζεται κανείς για την Ελευθερία κάποιου άλλου. Κάποιου που γεννήθηκε χωρίς πατρίδα και είναι καταδικασμένος να ζει μέσα σε ένα διαρκή πόλεμο, ενίοτε δε ακόμα και εμφύλιο.\nΚοιτάζω τους ισραηλινούς καθώς πλησιάζουν, με προφανή σκοπό να μην αφήσουν κανέναν και τίποτα να διαταράξει το status quo που επέβαλλαν με το έτσι θέλω. Στ’ αλήθεια, ποιου είδους νομική διακήρυξη επιτρέπει στον ισχυρό να στήνει τείχη σε στεριά και θάλασσα για να περιορίσει αρχικά τον αδύνατο και εν συνεχεία να τον στραγγαλίσει και να τον εξαφανίσει;\nΟ νους μας είναι αληταριό που όλο θα δραπετεύει. Γκράφιτι στο τείχος που αποκλείει τη Γάζα.\nΤέλος, αφού έχω πια απηυδήσει πλήρως αναζητώντας το δίκαιο, στρέφω το βλέμμα ξανά πίσω στην Παλαιστίνη, σε όλους εκείνους τους ανθρώπους που περίμεναν επί ματαίω, για μιαν ακόμη φορά, την έξωθεν βοήθεια. Βλέπω ξεκάθαρα τα παιδιά να κλωτσούν ένα κονσερβοκούτι προσμένοντας τις μπάλες που τόσο εύκολα εμείς αντικαθιστούμε με το Pro και σκέφτομαι ότι ο σύγχρονος “πολιτισμός” μας αδυνατεί έστω και κατ’ επίφασην να παραμείνει πολιτισμένος.\nΠερισσότερες πληροφορίες για τα γεγονότα:\nΗ Πρωτοβουλία “Ένα Καράβι για τη Γάζα”\nΗ λίστα επιβατών του Estelle\nΤα τελευταία νέα για το Estelle καθώς πλησίαζε τη Γάζα\nΗ πρώτη επαφή των ισραηλινών δυνάμεων με το του Estelle μέσω ασυρμάτου (ΒΙΝΤΕΟ)\nΟι ισραηλινοί κομμάντος πλησιάζουν το Estelle (ΒΙΝΤΕΟ)\nNoam Chomsky Statement on SV Estelle and Gaza Blockade\nΈνα καράβι για τη Γάζα στο στούντιο του ΣΚΑΙ, 06/07/2010\nΗ ισραηλινή προπαγάνδα και τα ελληνικά ΜΜΕ, Του Άρη Χατζηστεφάνου\nΜαρτυρίες από το Στόλο της Ελευθερίας Ι: Η ισραηλινή βουλευτής Haneen Zoabi εξηγεί τους λόγους της συμμετοχής της, Ιούνιος 2011\nΣτο επόμενό μας ραντεβού θα ταξιδέψουμε ως τη Χιλή για να μάθουμε επιτέλους γιατί οι φοιτητές παραμένουν εδώ και σχεδόν δυο χρόνια στο δρόμο.\nΓια το Σχολιαστή, Οκτώβριος 2012\nΓαμώ τα λεφτά σας\nTags: Ερμού, γκράφιτι, ζωή, λεφτά\nΗ φωτογραφία αλιεύθηκε από το facebook το Φεβρουάριο του 2012\nκαι προέρχεται από την οδό Ερμού στην Αθήνα.\nTags: σκουπίδια, υποψήφιος, ψήφος, γκράφιτι, εκλογές


Κρανιδιώτης στο libre: Με ποιούς όρους θα μπορούσαμε να συνεργαστούμε με τη Ν.Δ- Μόνο ο πρωθυπουργός μπορούσε να επιβάλει την επιλογή Λιγνάδη | Libre\nΚρανιδιώτης στο libre:…\nΟ Φαήλος Κρανιδιώτης υπήρξε για πολλά χρόνια στενός συνεργάτης του Αντώνη Σαμαρά, τόσο στην «Πολιτική Άνοιξη» όσο και στη Νέα Δημοκρατία. Το 2016, επί ηγεσίας Κυριάκου Μητσοτάκη, διαγράφηκε από τη ΝΔ λόγω μιας ανάρτησης στα social media, στην οποία ζητούσε την «εκτέλεση στο Γουδί» του τότε υπουργού μεταναστευτικής πολιτικής Γιάννη Μουζάλα, επειδή είχε αποκαλέσει «Μακεδονία» τη γειτονική χώρα. Ίδρυσε τη «Νέα Δεξιά» ενώ πριν από λίγο καιρό ανακοίνωσαν με τον Θάνο Τζήμερο τη συνεργασία τους, στο νέο σχήμα «Δημιουργία».\nΗ φωνή του έχει χαρακτηριστεί πολλές φορές ακραία και προκλητική. Εκείνο που είναι σίγουρο είναι ότι είναι σαφής και ευδιάκριτη και έχει τη δική της βαρύτητα, ειδικά στον χώρο της «δεξιάς πολυκατοικίας».\nΟ Φαήλος Κρανιδιώτης μιλάει στο libre για τις ευθύνες του κ. Μητσοτάκη στην υπόθεση Λιγνάδη, κάνει λόγο για «Δημοκρατία των κολλητών», ασκεί κριτική στο λεγόμενο «επιτελικό κράτος» αλλά και στη διαχείριση της πανδημίας από την κυβέρνηση και ζητά πιο σκληρή γραμμή στα ελληνοτουρκικά.\n‘Οσον αφορά στο πολιτικό μέλλον, απώτερο αλλά και πιο άμεσο (αναλόγως του πότε θα γίνουν οι εκλογές με απλή αναλογική) ο Φαήλος Κρανιδιώτης, αφού κατακεραυνώνει τους «φαιδρούς τύπους και καραγκιόζηδες που διακωμωδούν τις πατριωτικές ιδέες» (δείχνοντας προς την «Ελληνική Λύση» του Κ. Βελόπουλου) αφήνει ανοιχτή την πόρτα συνεργασίας ή στήριξης στη Νέα Δημοκρατία, υπό πολύ συγκεκριμένους όμως, καθαρούς και γραπτούς όπως λέει, δεσμευτικούς όρους.\nΑναλυτικά η συνέντευξη του Φαήλου Κρανιδιώτη στο LIBRE:\n–Να ξεκινήσουμε από την τρέχουσα πολιτική επικαιρότητα: Πιστεύετε ότι υπάρχουν πολιτικές ευθύνες για την υπόθεση του πρώην καλλιτεχνικού διευθυντή του Εθνικού Θεάτρου Δ. Λιγνάδη; Και εάν ναι, σε ποιο επίπεδο; Φθάνουν μέχρι τον πρωθυπουργό;\nΔεν θα “δικάσω” κι εγώ τον Λιγνάδη, μαζί με τον διαδικτυακό όχλο, και είναι λυπηρό να βλέπεις το τεκμήριο αθωότητας και τη μυστικότητα της ανάκρισης να γίνονται κουρέλια εκατέρωθεν. Υπάρχει φυσικά ένα ζήτημα διοίκησης, πολιτικό.\nΗ Μενδώνη, ανάμεσα στα άλλα ευτράπελα, όπου μπέρδεψε την υποκρισία με την τέχνη της υποκριτικής, είπε πως τον Λιγνάδη τον γνώρισε τρεις μέρες πριν αυτός διοριστεί. Άρα δεν ήταν δική της, ουσιαστικά, όχι τύποις, επιλογή. Ποιος είναι ο μόνος που μπορεί να επιβάλει μια επιλογή σε υπουργό; Ο πρωθυπουργός ή το άμεσο περιβάλλον του. Αυτό δεν σημαίνει πως ο Μητσοτάκης ήξερε όλα αυτά που καταμαρτυρούνται στον συγκεκριμένο.\nΑπλά θα πω, πως ο παλιός καλός τρόπος, να επιλέγεις συνεργάτες εντός της κανονικότητας, που δεν ανήκουν στα παραδείσια πουλιά του “δικαιωματισμού”, είναι πιο ασφαλής. Καλές οι αμερικανιές, για την Αμερική, όπου η επίθεση στην κανονικότητα και στη φυσιολογία του ανθρώπου έχει περάσει σε ανώτερη πίστα. Εδώ είναι Ελλάδα και η συντήρηση και στην επιλογή των συνεργατών είναι καλό πράγμα, σε προστατεύει από κινδύνους.\nΤα όρια των διαστροφών με την αξιόποινη συμπεριφορά είναι δυσδιάκριτα, οπότε τους τρέχουν στα δικαστήρια με απεχθείς κατηγορίες και την πληρώνει επικοινωνιακά και πολιτικά το αφεντικό. Η προπαγάνδα περί “κυβέρνησης παιδεραστών” είναι χυδαία σπέκουλα. Το πραγματικό ζήτημα είναι πως επιλογές με κριτήρια α λα Μπάϊντεν ή Τρυντώ, για να το παίξεις μοδέρνος και υποστηρικτής της διαφορετικότητας, ενίοτε σου σκάνε στα μούτρα. Ο κόσμος της ευρύτερης παράταξης είναι υγιώς συντηρητικός.\nΑς γίνει λοιπόν πιο συντηρητικός στις επιλογές του και ο Πρωθυπουργός, καλό θα του κάνει. Άλλωστε αυτές οι μόδες κάποτε θα αλλάξουν. Εδώ το χρέος έχει φτάσει στο 250% και ο άλλος, ο βασικός οικονομικός σύμβουλος του Πρωθυπουργού μας μιλάει ακόμη για τον άντρα του. Δεκάρα δεν δίνουμε. Ας ασχοληθεί με την οικονομία, να φέρει αποτελέσματα και θα του πούμε μπράβο αλλά γι’ αυτό. Εύρωστη οικονομία χρειαζόμαστε, όχι εξοικείωση με τα γούστα του καθενός.\n–Πώς κρίνετε τη διαχείριση της πρόσφατης κακοκαιρίας και των συνεπειών της από την κυβέρνηση; Λειτούργησε το λεγόμενο «επιτελικό κράτος»; Πού εντοπίζετε αδυναμίες και τι πρέπει να γίνει για να διορθωθούν;\n̈Ήταν άλλη μια απόδειξη της σχιζοφρένιας του διαχρονικού κρατικού οικοδομήματος. Άλλοι πάνε στο διάστημα κι εμείς ακόμη δεν έχουμε επιλύσει το ποιος έχει αρμοδιότητα να κλαδεύει τα δέντρα. Έγραψε ένα κείμενο ο Θάνος Τζήμερος, του πόσα έγγραφα και πόσες διαδικασίες χρειάζονται για να κόψεις ένα δέντρο που είναι επικίνδυνο. Να γελάς και να κλαίς ταυτόχρονα.\nΌλος ο κόσμος είναι ένα φρενοκομείο αλλά εδώ, στη Δημοκρατία των Κολλητών, είναι τα κεντρικά. Και κάθε φορά μας ξελασπώνει ο Στρατός, να ‘ναι καλά, αλλά καιρός να γίνουμε χώρα με ξεκάθαρες αρμοδιότητες, καθήκοντα και έλεγχος, ποιος τηρεί το καθήκον του και ποιος όχι. Μπορεί να είναι επιτελικό κράτος αλλά μόνο με επιτελείς που δεν ξέρουν τι τους γίνεται ή και οι ικανοί σκοντάφτουν στους ανίκανους. Το πρόβλημα είναι από κάτω. Φτάσαμε 2021, έπρεπε να μείνουν επί μέρες τα ΒΠ στο σκοτάδι, να παγώσουν, για να μιλήσουμε για υπογειοποίηση των δικτύων.\n–Σχετικά με τον κοροναϊό και τη διαχείριση της πανδημίας από την κυβέρνηση, εντοπίζετε κάποια λάθη ή κενά; Στο οικονομικό κομμάτι, θεωρείτε ότι είναι επαρκή τα μέτρα στήριξης εργαζομένων και μικρομεσαίων επιχειρήσεων;\nΜέχρι τώρα, ειδικά στην πρώτη φάση, τα έχουμε καταφέρει καλά, το λένε οι αμείλικτοι αριθμοί, παρά τις μπουρδολογίες των αρνητών. Όμως στη δεύτερη φάση της πανδημίας γίνονται μεγάλα λάθη. Καραντίνα και τα κρούσματα επιμένουν, διότι η αριστερά ασύδοτη κάνει συγκεντρώσεις, δείχνοντας εγκληματική στάση, οι “ευπαθείς” και οι μουσαφιραίοι που στέλνει ο Ερντογάν βολτάρουν.\nΈπρεπε για κάποιες εβδομάδες να έχουμε λοκ ντάουν αλλά να μην μπαίνει κανείς στη χώρα χωρίς τεστ, να γίνουν μαζικά τεστ σε όλο τον κόσμο και μετά να ανοίξουμε αλλά με αυστηρούς κανόνες και αστυνόμευση και έτσι να τελειώναμε γρηγορότερα. Εδώ τί έγινε; Εμείς κλεισμένοι μέσα, λαθραίοι και “ευπαθείς” αλωνίζανε, η κυβέρνηση υπέκυπτε σε ομάδες συμφερόντων, άνοιξε ο τουρισμός χωρίς αυστηρό έλεγχο και άρχισε το άνοιξε – κλείσε. Αποτέλεσμα να είμαστε σήμερα εκεί που ξεκινήσαμε.\nΈχουμε δανειστεί ήδη μεγάλα ποσά, τα οποία δεν είναι άπειρα και δεν γίνεται εσαεί να μοιράζονται χαρτζηλίκια και βοηθήματα. Ο κόσμος κουράστηκε, ακόμη και οι αστυνομικοί, δεν μπορούν να μαλώνουν όλη μέρα με τον κόσμο και υπήρξαν και κακά παραδείγματα εξουσίας.\nΗ κυβέρνηση οφείλει να εφαρμόσει αδιακρίτως μέτρα, που να έχουν όμως λογική και όχι να είναι φυσαρμόνικα, να μαζέψει όσους αλωνίζουν και να επιταχύνει τους μαζικούς εμβολιασμούς. Μόνο το εμβόλιο θα μας απαλλάξει από τον βραχνά της πανδημίας και μετά θα έχουμε το βουνό των οικονομικών συνεπειών. Κι εκεί πρέπει να ειπωθεί η αλήθεια, μην καλλιεργούμε παραμύθια.\n–Στα εθνικά θέματα: Το Τσεσμέ βγήκε στο Αιγαίο για έρευνες, η Τουρκία φαίνεται ναανεβάζει και πάλι τους τόνους, παρά την επανέναρξη των διερευνητικών επαφών, ποια πιστεύετε ότι πρέπει να είναι η στάση της Ελλάδας;\nΟφείλουμε να μεγιστοποιήσουμε την ισχύ μας και το αποφασιστικό μήνυμα της αποτροπής. Όπως απέδειξε πέρυσι ο Έβρος και η αποδοχή της πολιτικής αυτής με 92%, η αντίσταση μας ενώνει, ο ενδοτισμός διχάζει και γι αυτό τα αντηχεία της ηττοπάθειας, όπως το ΕΛΙΑΜΕΠ πρέπει να το βουλώσουν ή να κλείσουν.\nΤα Rafale, οι φρεγάτες, οτιδήποτε στηρίζει την αποτρεπτική μας δύναμη, είναι θετικές ενέργειες. Πρέπει όμως να τελειώνουμε με το “δεν διεκδικούμε τίποτα”.\nΑφού θέλει ο κ. Μητσοτάκης να πάει στις διερευνητικές, παρά τις ιταμές προκλήσεις του τουρκικού ισλαμοφασισμού, να θέσει τα αληθινά ζητήματα: την κατοχή της Κύπρου, τον δουλεμπορικό και φιλοτρομοκρατικό ρόλο της Τουρκίας, την αποκατάσταση του Ελληνισμού της Πόλης, της Ίμβρου και της Τενέδου, την παύση της παράνομης δράσης της φιδοφωλιάς της Τουρκίας στην Κομοτηνή, του προξενείου, άλλως να το κλείσουμε, την αποκατάσταση της Αγιά-Σοφιάς και όλων των κατεχόμενων μνημείων μας, την αυτοδιάθεση του Κουρδικού Έθνους και τέλος την αναγνώριση από την Τουρκία των Γενοκτονιών Ελλήνων, Αρμενίων και Ασσυρίων και την αποζημίωση των λαών μας.\nΝα κάνει δώρο στους Τούρκους και τα ηρεμιστικά και τις δραμαμίνες, που θα χρειαστούν όταν τα ακούσουν. Να τελειώνουμε όμως με το ψόφιο “δεν διεκδικούμε τίποτα”.\n–Στην εσωτερική πολιτική ζωή και στα σχέδιά σας τώρα: Ανακοινώσατε τη σύμπραξή σας με τη «Δημιουργία Ξανά» του Θ. Τζήμερου. Ποιο είναι το «στίγμα» αυτής της συνεργασίας; Γιατί θα πρέπει να σας προτιμήσει ο κόσμος από τη Νέα Δημοκρατία ή την «Ελληνική Λύση»;\nΟ Θάνος κι εγώ έχουμε πολύ περισσότερα κοινά από όσα νομίζαμε και οι ίδιοι. Συγκροτήσαμε έναν συνασπισμό πατριωτικής κοινής λογικής, ο οποίος έχει δυο βασικά χαρακτηριστικά: τον ορθό λόγο και τη σοβαρότητα.\nΣυμπέσαμε διότι είχαμε κοινούς προβληματισμούς και διαπιστώσαμε πως σε πολλά ζητήματα λέγαμε τα ίδια, χωρίς να έχουμε μιλήσει, πχ για την λαθρομετανάστευση, τη φορολογία, την ανομία της αριστεράς και την αντιμετώπιση της εγκληματικότητας.\nΟ ευρύτερος χώρος έχει ταλαιπωρηθεί από νοοτροπία “μπλε ΣΥΡΙΖΑ” σε κρίσιμα θέματα, από συμπλέγματα και απαράδεκτη ανοχή προς τον αριστερόστροφο φασισμό ή από αλμπάνηδες, φαιδρούς τύπους, που διακωμωδούν τις πατριωτικές ιδέες. Μόνο η Ασώματος Κεφαλή και η Γυναίκα με τα Γένια δεν έχει προσπαθήσει ακόμη να πουλήσει παραμύθι στους ψηφοφόρους.\nΗ ΝΕΑ ΔΕΞΙΑ και η ΔΗΜΙΟΥΡΓΙΑ ΞΑΝΑ, ο Συνασπισμός ΔΗΜΙΟΥΡΓΙΑ, όπως συμφωνήσαμε να λέγεται, λέμε πολλά χρόνια και με απόλυτη συνέπεια τα ίδια πράγματα, πιστεύουμε στο δίδυμο πρόβλημα – λύση και όχι στην ιδεολογικοποίηση των προβλημάτων, τη διαρκή αναβολή τους. Θα σπάσουμε αυγά για τη λύση, χωρίς “πολιτική ορθότητα” και συμπλέγματα. Και οι δυο είμαστε επαγγελματίες στην ελεύθερη οικονομία, ζούμε μόνο από τη δουλειά μας, δεν σιτιστήκαμε ποτέ σε κανένα πρυτανείο κομματόσκυλων, έχουμε υπηρετήσει, γνωρίζουμε τα προβλήματα και αγαπάμε τον τόπο μας και τους ανθρώπους του. Μοιραζόμαστε επίσης μια ευθύτητα, που σοκάρει τους μαθημένους στα τσιριπίμ τσιριπόμ αλλά αυτήν απαιτούν οι καιροί, μαζί με πράξεις, κυρίως πράξεις. Από λόγια χορτάσαμε όλοι.\nΌποιοι θέλουν ισχυρή Πατρίδα, σύγχρονο, ανταγωνιστικό κράτος με αληθινές ελευθερίες στην οικονομία και την κοινωνική ζωή, δεν θέλουν “σεβασμό στην αριστερά και στους αγώνες της” και απαιτούν ισονομία, όποιοι θέλουν υπεράσπιση της εθνικής ταυτότητας και της κοινωνικής συνοχής, να διεκδικήσουμε αληθινή ευρωπαϊκή πολιτική αλληλεγγύης στη χώρα μας και απεχθάνονται την ατολμία, τις μετασοβιετικές αγκυλώσεις, τη δικτατορία της “πολιτικής ορθότητας” και τον φασισμό των “δικαιωματιστών”, καθώς και τις συνωμοσιολογίες, τα αντιεμβολιαστικά παραληρήματα, τη γελοία δημόσια παρουσία και τον ευτελισμό των πατριωτικών ιδεών, με την ταύτιση τους με καραγκιόζηδες, να επιλέξουν τον συνασπισμό ΔΗΜΙΟΥΡΓΙΑ, του Θάνου Τζήμερου και μένα.\nΝα μπουν να διαβάσουν τι λέμε και τι κάνουμε με συνέπεια, χρόνια τώρα, και να μας στηρίξουν με την ψήφο και τη συμμετοχή τους, ελέγχοντας μας καθημερινά για τη συνέπεια στις διακηρυγμένες θέσεις μας.\n–Εάν εισέλθετε στη Βουλή μετά τις επόμενες εκλογές, που θα γίνουν με το σύστημα της απλής αναλογικής, είναι πρώτο κόμμα η Νέα Δημοκρατία και χρειάζεται τη σύμπραξή σας για να σχηματίσει κυβέρνηση, θα το συζητούσατε; Υπό ποίους όρους και προϋποθέσεις;\nΜέχρι τώρα, όποτε χρειάστηκε να γίνει συγκυβέρνηση, γινόταν ένα ανατολίτικο νταραβέρι, για να μοιράσουν θέσεις και να ταιριάξουν οπίσθια με καρέκλες. Δηλαδή δώσε μου δυο υπουργεία, τόσα υφυπουργεία, γενικές γραμματείες, θέσεις σε ΔΕΚΟ, διοικητικά συμβούλια. Κάτι σαν διανομή λαφύρων, χωρίς καμμία σοβαρή πολιτική συμφωνία. Εμείς δεν πρόκειται ποτέ να αντιπολιτευτούμε την ίδια μας την Πατρίδα. Βλαπτικές πολιτικές, ναι.\nΘα στηρίζουμε οτιδήποτε θετικό, οτιδήποτε κάνει τη χώρα μας ισχυρότερη και ευημερούσα και θα μαχόμαστε τις βλαπτικές πολιτικές με βάση τον ορθό λόγο. Η χώρα πρέπει να κυβερνάται και μάλιστα με στιβαρό χέρι απέναντι στους εχθρούς της και στην παρακμή.\nΜια κυβερνητική συνεργασία προϋποθέτει μια μίνιμουμ γραπτή πολιτική συμφωνία για την ανάσχεση της λαθρομεταναστευτικής εισβολής, την αποτροπή του τουρκικού επεκτατισμού, από την Κύπρο ως τη Θράκη, τη δραστική αντιμετώπιση και συντριβή της ανομίας της αριστεράς, των “ευπαθών”, την εφαρμογή δόγματος μηδενικής ανοχής απέναντι στο έγκλημα, τη συντριβή της γραφειοκρατίας αντί για την ψηφιοποίηση της, τη θέσπιση ισχυρών ιδιοκτησιακών δικαιωμάτων, τη φορολογική μεταρρύθμιση με βάση έναν χαμηλό flat tax, την επανελλήνιση της Παιδείας και τη δημιουργία θετικών κινήτρων για την αντιμετώπιση της μεγαλύτερης απειλής, του δημογραφικού. Αυτοί θα είναι οι όροι. Θετικοί, ωφέλιμοι και γραπτοί, κοινό κτήμα όλων των πολιτών.\nTags: libre κρανιδιωτης συνεντευξη


BBC: «Οι επενδυτές ποντάρουν σε αλλαγή πολιτικής του Βερολίνου έναντι της Αθήνας» - Ειδήσεις - νέα - Το Βήμα Online\nBBC: «Οι επενδυτές ποντάρουν σε αλλαγή πολιτικής του Βερολίνου έναντι της Αθήνας»\n«Γιατί οι αγορές δεν πανικοβάλλονται με τις εξελίξεις στην Ελλάδα;», αναρωτιέται ο οικονομικός συντάκτης του BBC Ρόμπερτ Πέστον. Ο βρετανός δημοσιογράφος αναζητεί επίσης την απάντηση στο ερώτημα «γιατί ο ελληνικός λαός δεν μοιάζει πολύ ευγνώμων για τα 240 δισ. ευρώ που έλαβε από την Ευρωζώνη και το ΔΝΤ για να σωθεί από την χρεοκοπία».\n26 Ιανουαρίου 2015, 18:46 Ενημερώθηκε: 26 Ιανουαρίου 2015, 18:50\nΗ οικονομική κρίση της Ελλάδας οφείλεται εν πολλοίς στα υπερβολικά χρέη που ανέλαβαν οι προηγούμενες κυβερνήσεις της. Ως προϋπόθεση για να διασωθεί από τους εταίρους και δανειστές της, η χώρα έπρεπε να υ9ιοθετήσει σημαντικές περικοπές στις δημόσιες δαπάνες και εν γένει μέτρα λιτότητας που είχαν μεγάλη επίπτωση στην οικονομική δραστηριότητα.\nΗ ελληνική οικονομία βρισκόταν ήδη σε ύφεση στα τέλη του 2008 εξαιτίας της παγκόσμιας χρηματοοικονομικής κρίσης. Αλλά από το 2010 έως σήμερα, εξαιτίας της λιτότητας που επέβαλαν στη χώρα οι Βρυξέλλες, το ΑΕΠ συρρικνώθηκε κατά 19%.\nΕπίσης, το κατά κεφαλήν ΑΕΠ των Ελλήνων συρρικνώθηκε κατά 22%. Είναι προφανές ότι η λιτότητα πόνεσε τους Έλληνες. Αλλά το χειρότερο είναι ότι δεν λειτούργησε υπέρ της μείωσης των ελληνικών χρεών.\nΤο αντίθετο συνέβη. Ενώ στα τέλη του 2001 το χρέος ήταν στο 127% του ΑΕΠ και στα τέλη του επόμενου χρόνου είχε εκτιναχθεί στο 146%, το Σεπτέμβριο του 2014 είχε εκτιναχθεί, παρά το κούρεμά του, στο 176% του ΑΕΠ.\nΣε απόλυτες τιμές το χρέος έχει απομειωθεί ελαφρώς. Από τα 265 δισ. ευρώ, που ήταν το 2008, και τα 330 δισ. ευρώ που ήταν το 2010, τον περασμένο Σεπτέμβριο είχε περιοριστεί στα 316 δισ. ευρώ.\nΑλλά η βιωσιμότητα του χρέους έχει να κάνει με το ποσοστό του ως προς το ΑΕΠ. Θα μπορούσε δηλαδή να πει κανείς ότι σήμερα το πρόβλημα της χώρας με το χρέος είναι οξύτερο από όσο ήταν όταν τη διέσωσαν οι εταίροι της.\nΕίναι προφανές ότι είναι η κατάρρευση της οικονομίας που δημιούργησε τη μεγάλη ζημιά. Και αν η ελληνική οικονομία άρχισε πάλι να αναπτύσσεται στα τέλη της περασμένης χρονιάς με ρυθμό 1,6% σε ετήσια βάση (κάτι που ίσως να μη διατηρηθεί), θα χρειαστεί να γεράσει μια ολόκληρη γενιά για να περιοριστεί το χρέος της χώρας σε βιώσιμα επίπεδα.\nΜετά από όλα αυτά δεν είναι να απορεί κανείς γιατί ένα κόμμα – ο ΣΥΡΙΖΑ – που διακήρυσσε τον τερματισμό της λιτότητας και τη διαγραφή των χρεών, κατέκτησε μια τόσο μεγάλη νίκη στις γενικές εκλογές.\n«Αν και λείπουν δύο έδρες για να κυβερνήσει ο ΣΥΡΙΖΑ αυτοδύναμα, το μήνυμα που έστειλε ο ελληνικός λαός προς τις Βρυξέλλες είναι σαφές. Και είναι ίσως πιο σωστό να μιλά κανείς για το μήνυμα που έστειλε στο Βερολίνο», γράφει ο βρετανός αρθρογράφος. Διότι, εξηγεί, η Γερμανία υπήρξε η χώρα της Ευρωζώνης που κατεξοχήν επένδυσε στο δόγμα της οικονομικής ορθοδοξίας ότι «δεν υπάρχει όφελος αν δεν πονέσει κάποιος από τη λιτότητα».\nΗ αγωνία των επενδυτών\nΟσο για τους επενδυτές, υπάρχουν δύο λόγοι για τους οποίους η νίκη του ΣΥΡΙΖΑ είναι σημαντική, αναφέρει ο Ρόμπερτ Πρέστον.\nΠρώτον, όπως αναφέρθηκε, είναι η σαφής λαϊκή εντολή προς τον ηγέτη του ΣΥΡΙΖΑ Αλέξη Τσίπρα να επαναδιαπραγματευθεί ώστε να χαλαρώσει η λιτότητα που έχουν επιβάλλει οι Βρυξέλλες και το ΔΝΤ και να διαγραφεί έστω και ένα μέρος από τα τεράστια χρέη του ελληνικού δημόσιου τομέα.\nΔεδομένου ότι η Γερμανία αρνείται οποιαδήποτε λύση εκτός του προγράμματος χρηματοδότησης της Ελλάδας, το αδιέξοδο στις διαπραγματεύσεις μοιάζει μια πιθανή προοπτική και η έξοδος της χώρας από την Ευρωζώνη δεν φαντάζει απίθανη.\nΟ δεύτερος λόγος για τον οποίο η νίκη του ΣΥΡΙΖΑ είναι σημαντική είναι το γεγονός ότι νέα κόμματα που αντιτίθενται στη λιτότητα δημιουργούνται και κερδίζουν έδαφος σε ολόκληρη την Ευρώπη – δημοσκοπικά τα πηγαίνουν ιδιαίτερα καλά στη Γαλλία και στην Ισπανία.\nΑν ο ΣΥΡΙΖΑ κερδίσει τις διαπραγματεύσεις για την υπόλοιπη Ευρωζώνη αυτά τα κόμματα που αντιτίθενται στη λιτότητα θα αποκτήσουν πολύ μεγαλύτερη αξιοπιστία έναντι των ψηφοφόρων.\nΑν ο ΣΥΡΙΖΑ χάσει τη μάχη των διαπραγματεύσεων με τις Βρυξέλλες και το Βερολίνο και επέλθει εν τέλει ρήξη στις σχέσεις της Ελλάδας με την Ευρωζώνη, οι επενδυτές πιθανότατα θα αποσύρουν τις τοποθετήσεις τους από όλες τις χώρες της Ευρωζώνης όπου οι εθνικιστές και οι ευρωσκεπτικιστές βρίσκονται σε άνοδο.\nΤο στοίχημα της αγοράς\nΓιατί λοιπόν οι επενδυτές δεν βρίσκονται σε φρενίτιδα πανικού; Γιατί το ευρώ και οι κεφαλαιαγορές ενισχύθηκαν έστω και λίγο τη Δευτέρα το πρωί;\nΜια όχι τόσο πειστική εξήγηση είναι ότι οι επενδυτές πιστεύουν ότι η Ευρωζώνη θα είναι πράγματι ισχυρότερη δίχως την Ελλάδα, εφ’ όσον καμία άλλη χώρα δεν την ακολουθήσει έξω από το μπλοκ του ευρώ.\nΜια πιο πειστική εξήγηση είναι ότι οι επενδυτές προϋποθέτουν ότι θα πρυτανεύσει η λογική και ότι το Βερολίνο θα αποφασίσει μια διαγραφή των υπερβολικών ελληνικών χρεών.\nΕδώ ακριβώς βρίσκεται η ουσία: εκτός Γερμανίας είναι σχεδόν αδύνατο να βρεις έναν οικονομολόγο ή έναν κεντρικό τραπεζίτη που να πιστεύει ότι η προηγούμενη αναδιάρθρωση του ελληνικού χρέους θα μπορούσε ποτέ να αποδώσει καρπούς.\nΈτσι, ίσως επειδή οι Έλληνες έκαναν κολοσσιαίες και κατά πολλούς μάταιες οικονομικές θυσίες, οι αγορές πιστεύουν ότι η Γερμανία θα εγκρίνει ένα σχέδιο διάσωσης που θα δώσει στη χώρα αυτή την ευκαιρία να ξεφύγει από τον ασφυκτικό βρόχο των χρεών της.


Άκου αυτό ♫: December 2011\nΤο 2011 ήταν:\nΗ χρονιά που... μείναμε ταπί. Που αλλάξαμε κυβέρνηση χωρίς να ψηφίσουμε. Που απολυθήκαμε/παραιτηθήκαμε/πάψαμε να πληρωνόμαστε/το κλείσαμε το μαγαζάκι. Που αρχίσαμε να χρωστάμε, να ξεχρεώνουμε και να ξαναχρωστάμε - “τύπου Inception”.\nΗ χρονιά που πέθανε η Amy Winehouse. Που έγινε ο royal wedding. Που όλοι ερωτεύτηκαν παράφορα τον Ryan Gosling. Που διαλύθηκαν οι R.E.M., οι White Stripes και οι Faithless. Που ήταν παντού Νο1 η Adele. Που κέρδισε η PJ Harvey στη Blogovision.\nΒέβαια, για μένα, το 2011 θα είναι πάντα η χρονιά που έκλεισα τα 30.\nΠου συνειδητοποίησα πως μεγάλωσα. Και -σε αντίθεση με ό,τι νόμιζα στα 20- δεν έχω κάνει καριέρα, δεν έχω λεφτά στην άκρη, δεν βιάζομαι να ντυθώ νυφούλα ή να γίνω μαμά, βαριέμαι το μαγείρεμα και αρνούμαι να περιορίσω τα ξενύχτια.\nΚάπου στα τέλη Σεπτέμβρη -μετά τα γενέθλιά μου- πατήθηκε ένα διακοπτάκι κάπου μέσα μου (ΚΛΙΚ) και τα ‘γραψα όλα. Μπήκα σε μία μεγάλη φούσκα, όπου δεν με μπορούσε να με αγγίξει τίποτα, ήμουν και πάλι 18, χαμογελούσα όλη μέρα και χόρευα How Deep Is Your Love.\nΜια μέρα πάτησα μία καρφίτσα. Και η φούσκα έσκασε (ΠΟΠ). Note to self.\nΣ’αυτό το κλίμα έφτιαξα φέτος τη λίστα μου με τα καλύτερα τραγούδια του 2011. Έχει απ’όλα μέσα, χαρά, χορό, ροκιές, κατάθλιψη, καλήμέρες, καληνύχτες.\nSound of 2011 by Akou Auto on Grooveshark\nΥΓ: Χίλια ευχαριστώ σε όλους όσους έστειλαν λίστες. Ήταν πάρα πολλά τα τραγούδια φέτος και η playlist βγήκε τεράστια. Τα άκουσα ΟΛΑ, ό,τι μου στείλατε, ακόμα και τη μεγαλύτερη "ψαγμενίλα" και το πιο καταθλιπτικό indie track που έχει λιγότερο από 100 views στο YouTube. Κάθε φορά που "έκοβα" ένα τραγούδι από τη λίστα το έκανα με πόνο ψυχής. Αλήθεια.\nΥΓ2: Το Rolling In The Deep της Adele απουσιάζει -guess what- δεν υπάρχει στο Grooveshark.\nΥΓ3: Όποιος θα ήθελε να μάθει τις επιλογές των υπολοίπων δεν έχει παρά να μου στέιλει ένα mail. Και πάλι ευχαριστώ.\nPosted by Evi at 13:12 7 comments\nΘα σας πω κάτι και δεν θα με πιστεύετε, αλλά το 2011 άκουσα πάρα πολλή μουσική. Μη βλέπετε που είμαι η χ ε ι ρ ό τ ε ρ η blogger παγκοσμίως και ανέβασα μέσα σε έναν ολόκληρο χρόνο μόνο 17 (ντροπή δηλαδή) posts. Μουσική άκουγα. Συνέχεια. Και παντού. Στο σπίτι, στο δρόμο, στο γραφείο, στο αυτοκίνητο (ναι, me so proud, το έβαλα το τικ στη λίστα με τα Τhings to do before you're 30: #6 Buy your first car, βέβαια δεν το αγόρασα ακριβώς εγώ, αλλά δε βαριέσαι, στα χαρτιά δικό μου είναι.). Το 2011 λοιπόν βγήκαν, που λέτε, κομματάρες.\nΓια του λόγου το αληθές, και καθώς επιβάλλεται να τηρούμε τα έθιμα, βοηθήστε μας και φέτος να φτιάξουμε μία PLAYlist με τα καλύτερα τραγούδια της χρονιάς να την έχουμε να παίζει τα Χριστούγεννα, να θυμόμαστε αυτή την πραγματικά... υπέροχη χρονιά #NOT. Στείλτε τις επιλογές σας στο akouauto@gmail.com μέχρι τις 15/12.\nΥΓ1: Αυστηρούς κανόνες δεν έχουμε, δεν έχει σημασία αν ακούσατε κάτι στο ραδιόφωνο ή στο youtube, αν κυκλοφόρησε σε single ή όχι, αλλά ΟΚ, ψάχνουμε τον ήχο του '11, οπότε, ναι, ΟΚ μη μας στείλετε προπέρσινα.\nΥΓ2: Μέχρι 20 tracks, καλά είναι.\nΥΓ3: Για τα καλύτερα albums της χρονιάς, τα ξέρετε, blogovision.\nPosted by Evi at 01:35 2 comments


ΔΗΜΟΣ ΜΑΡΑΘΩΝΟΣ: Στο Μάτι για την έναρξη της δημόσιας διαβούλευσης για το Ειδικό Πολεοδομικό Σχέδιο ο Δήμαρχος Στέργιος Τσίρκας\nΣτο λιμανάκι του Ματιού βρέθηκε το πρωί της Πέμπτης 2 Ιουλίου 2020 ο Δήμαρχος Μαραθώνος κ. Στέργιος Τσίρκας, όπου ο Υπουργός Περιβάλλοντος & Ενέργειας κ. Κωστής Χατζηδάκης, επιλέγοντας τη δια ζώσης διαδικασία, έδωσε το σύνθημα για την έναρξη της επίσημης δημόσιας διαβούλευσης αναφορικά με το Ειδικό Πολεοδομικό Σχέδιο (Ε.Π.Σ.) ΜΑΤΙ 2020.\nΣτο πάνελ των ομιλητών ήταν ακόμα: ο Υφυπουργός Χωροταξίας & Αστικού Περιβάλλοντος κ. Δημήτρης Οικονόμου, ο Γενικός Γραμματέας Χωροταξίας & Αστικού Περιβάλλοντος κ. Ευθύμιος Μπακογιάννης, ο Γενικός Γραμματέας Φυσικού Περιβάλλοντος & Υδάτων κ. Κωνσταντίνος Αραβώσης και ο Πρόεδρος του ΤΕΕ κ. Γιώργος Στασινός.\nΤην εισήγηση του υπουργού κ. Κωστή Χατζηδάκη παρακολούθησαν εκπρόσωποι Συλλόγων και Φορέων πυρόπληκτων συμπολιτών μας, οι οποίοι κι έθεσαν στο τέλος, ερωτήματα, ενώ το παρών στην εκδήλωση έδωσαν -μεταξύ άλλων-, ο Περιφερειάρχης Αττικής κ. Γιώργος Πατούλης, ο Αντιπεριφερειάρχης Ανατολικής Αττικής κ. Θανάσης Αυγερινός και ο Δήμαρχος Ραφήνας-Πικερμίου κ. Βαγγέλης Μπουρνούς.\nΟ Δήμαρχος κ. Στέργιος Τσίρκας, ο οποίος συνεχάρη τον υπουργό κ. Κωστή Χατζηδάκη για την έγκαιρη και στα χρονικά όρια της σχετικής δέσμευσης του πρωθυπουργού κ. Κυριάκου Μητσοτάκη, παρουσίαση του Ε.Π.Σ., δεν έκρυψε την ικανοποίησή του για την έναρξη της δημόσιας διαβούλευσης και μάλιστα από την πληγείσα περιοχή του Ματιού, σηματοδοτώντας έτσι, το ειλικρινές ενδιαφέρον της Κυβέρνησης όπως ακουστούν κι ενδεχομένως ενσωματωθούν, προτάσεις των ίδιων των κατοίκων.\nΟ Δήμαρχος κ. Στέργιος Τσίρκας ανέφερε ότι σε πρώτη φάση και σε γενικές γραμμές είναι ικανοποιημένος με το σχέδιο πολεοδομικής τακτοποίησης της περιοχής, προσθέτοντας ότι είναι σύμφωνος με τη διάνοιξη δρόμων προς τη θάλασσα, την κατασκευή παραλιακής ζώνης και πεζόδρομου, καθώς και με την απαιτούμενη -έτσι κι αλλιώς- διευθέτηση των ρεμάτων.\nΤόνισε ωστόσο, τα δύο σημεία στα οποία έχει σταθεί από την πρώτη στιγμή:\nα) στις διοικητικές πράξεις που θα επιτρέψουν σε μια ιδιοκτησία να μην χαρακτηριστεί ως δασική -εκτός από τις οικοδομικές άδειες- να συμπεριληφθούν και οι πράξεις που είχαν εκδοθεί προ 10ετιών από τους τότε υπουργούς Γεωργίας κι επέτρεψαν την οικιστική αξιοποίηση και\nβ) να μην καθυστερήσει ούτε μία μέρα, η ολοκλήρωση και υλοποίηση της προγραμματικής σύμβασης του Δήμου Μαραθώνος με το ΥΠΟΜΕΔΙ, μέσω της οποίας θα κατασκευαστούν έργα υποδομής στις πληγείσες περιοχές.\n«Θέλουμε να μπει ένα οριστικό τέλος στην ομηρία ιδιοκτητών από το Δασαρχείο, όπου φυσικά, αυτό είναι δυνατόν να συμβεί, σύμφωνα με τη νέα Νομοθεσία. Επίσης, πρέπει να ξεκινήσουν… χθες, τα έργα ανοικοδόμησης στους πυρόπληκτους οικισμούς του Δήμου Μαραθώνος, καθώς δεν αντέχουμε άλλο ν’ αντικρίζουμε την εικόνα βομβαρδισμένου τοπίου…» επανέλαβε για μία ακόμα φορά, ο Δήμαρχος Μαραθώνος κ. Στέργιος Τσίρκας, ο οποίος σημείωσε πως «η διαβούλευση με τους συνδημότες και συμπολίτες μας, θα γίνεται σε καθημερινή βάση, ώστε να συναποφασίσουμε και να καταλήξουμε από κοινού, στις παρεμβάσεις - προτάσεις - αλλαγές αναφορικά με το Ειδικό Πολεοδομικό Σχέδιο ΜΑΤΙ 2020, τις οποίες και θα επιδώσουμε στο Υπουργείο Περιβάλλοντος & Ενέργειας».


Οικονομικές πτήσεις από Laoag προς London\nΠότε είναι πιο φθηνά τα εισιτήρια για πτήση από την πόλη Laoag (LAO) προς την πόλη Λονδίνο (LON);\nΟι αεροπορικές εταιρείες προσαρμόζουν τις τιμές για τις πτήσεις από την πόλη Laoag προς την πόλη Λονδίνο βάσει της ημερομηνίας και της ώρας κράτησης. Αναλύοντας δεδομένα από όλες τις εταιρείες, φαίνεται πως τις πτήσεις με τις χαμηλότερες τιμές μπορείτε να τις κλείσετε στο Trip.com κάθε Τρίτη, Τετάρτη ή Σάββατο.\nΠόσο κοστίζουν οι πτήσεις από την πόλη Laoag (LAO) προς την πόλη Λονδίνο (LON);\nΤαξιδέψτε από Laoag προς London\nΤο London προσελκύει χιλιάδες επισκεπτών ετησίως τόσο για λόγους εργασίας όσο και για λόγους ψυχαγωγίας. Ο σχεδιασμός ενός ταξιδιού από Laoag προς London είναι εύκολη υπόθεση όταν χρησιμοποιείτε την Trip.com για τον προγραμματισμό του ταξιδιού σας. Με την Trip.com, μπορείτε να αναζητήσετε διαθέσιμες πτήσεις και ξενοδοχεία και, στη συνέχεια, να κάνετε την κράτησή σας γρήγορα και εύκολα online.\nΚάντε το ταξίδι σας από Laoag αξέχαστο, χρησιμοποιώντας την Trip.com για να δείτε τα αξιοθέατα της πόλης προτού φτάσετε. Με μια προεπισκόπηση του τι υπάρχει διαθέσιμο στον προορισμό σας, μπορείτε να κάνετε οποιεσδήποτε απαραίτητες κρατήσεις εκ των προτέρων για την καλύτερη δυνατή ταξιδιωτική εμπειρία.\nΔημοφιλείς οικονομικές πτήσεις από Laoag\nΔιεθνείς ιστότοποι - Πτήσεις από Laoag προς Λονδίνο\nΑπό Laoag προς Manila


Με αφορμή το «δώρο» του Μητσοτάκη στον Κουτσούμπα - Ατέχνως\nΒρίσκεστε:Ατέχνως»Ιστορία»Με αφορμή το «δώρο» του Μητσοτάκη στον Κουτσούμπα\nΜε αφορμή το «δώρο» του Μητσοτάκη στον Κουτσούμπα\nΑπό Ηρακλής Κακαβάνης στο Απρ 10, 2017 Ιστορία\nΦιλοξενούμενος ο Στέλιος Μπαμιατζής //\nΜε βασανίζει ένα διπλό ερώτημα:\nΕίχε επίγνωση ή όχι ο Κ. Μητσοτάκης τι ακριβώς ήταν το ιστορικό έγγραφο που παρέδιδε πριν λίγες ημέρες στον γγ της ΚΕ του ΚΚΕ, Δημήτρη Κουτσούμπα; Επίσης, ο κ. Κουτσούμπας, ο οποίος έδειξε να αιφνιδιάζεται από το “δώρο” του προέδρου της ΝΔ, αλλά και να δυσαρεστείται, γιατί δεν αντέδρασε; Και κυρίως γιατί το γραφείο Τύπου δεν εξέδωσε κάποια ανακοίνωση μετά για αυτό το έγγραφο.\nΑς τα πάρουμε από την αρχή:\nΜετά το αίτημα του πρoέδρου της ΝΔ, στις 6 Απριλίου συναντήθηκαν οι δύο πολιτικοί τους, με τον αρχηγό της αξιωματικής αντιπολίτευσης να φέρνει ως δώρο ένα έγγραφο από το αρχείο του Κωνσταντίνου Μητσοτάκη. Αυτό αφορούσε στη συμφωνία μεταξύ του ΕΑΜ και της Εθνικής Οργάνωσης Κρήτης η οποία υπεγράφη στις 7 Νοεμβρίου 1943. Σύμφωνα με τον κ. Μητσοτάκη, η συμφωνία, η επονομασθείσα του Θερίσου, έβαλε τη βάση για να αποτραπεί ο εμφύλιος στην Κρήτη και έχει τη υπογραφή του Κωνσταντίνου Μητσοτάκη.\nΟ Δημήτρης Κουτσούμπας αφού περιεργάστηκε το έγγραφο και μάλιστα ο φακός τον “συνέλαβε” λίγο διστακτικό αν όχι να δυσφορεί, είπε πως ενόψει των 100 ετών από την ίδρυση του ΚΚΕ, το 2018 αναμένεται εμπλουτισμός του ιστορικού αρχείου του κόμματος.\nΈως εδώ καλά θα μπορούσε να ειπωθεί, αλλά δεν είναι ακριβώς έτσι τα πράγματα.\nΗ συμφωνία του Θερίσου πράγματι υπογράφηκε στις 7 Νοεμβρίου του 1943 στο χωριό Μεσκλά Χανίων. Αμφισβητείται από ιστορικούς το ποιοι υπέγραψαν, αυτό όμως δεν είναι του παρόντος. Το ζήτημα είναι πως η εν λόγω συμφωνία ουδόλως απέτρεψε τον εμφύλιο πόλεμο στην Κρήτη. Δεν χρειάζεται να ανατρέξουμε στην περιφορά της κεφαλής του αντάρτη Γιάννη Ποδιά στους δρόμους του Ηρακλείου ας πούμε για να αποδείξουμε τα αυτονόητα.\nΠλήθος ήταν οι βενιζελικοί ένοπλοι — παρακρατικές ομάδες οι οποίοι έσπευσαν εναντίον του ΔΣΕ σε όλη την Κρήτη, πολεμώντας και τρομοκρατώντας.\nΑπό πού ξεκινά όλο αυτό;\nΚαταρχάς, πρέπει να γίνει αντιληπτή η ιδιαιτερότητα του νησιού και δη της “βενιζελικής παράδοσης”. Γι’ αυτό και συναντάμε την έντονη αντικομμουνιστική δράση του φρούραρχου Χανίων Παύλου Γύπαρη.\nΤο όνομα δεν είναι άγνωστο, πρόκειται για γνωστό μακεδονομάχο αλλά και μετέπειτα διοικητή των «Δημοκρατικών Ταγμάτων Ασφαλείας», ή αλλιώς “Γυπαρέων”. Η μονάδα καταστολής των αντιπάλων του καθεστώτος η οποία το 1920 προχώρησε στη σύλληψη και δολοφονία του αντιβενιζελικού πολιτικού Ίωνα Δραγούμη. Επίσης, ο ίδιος ο Γύπαρης ήταν ο ηθικός αυτουργός και της δολοφονικής απόπειρας κατά του ηθοποιού Βασίλη Αυλωνίτη, εν ώρα παράστασης στο θέατρο «Περοκέ», επειδή σε ένα από τα νούμερά του σατίριζε τον Βενιζέλο.\nΤο 1944 και ενώ η γερμανική κατοχή δεν έχει λήξει, ο Γύπαρης επιστρέφει στα Χανιά και αναλαμβάνει «γενικός αρχηγός» των ανταρτών. Στην πραγματικότητα συγκεντρώνονται “από κάτω του” εθνικόφρονες και αντικομμουνιστές. Πολύ παραπάνω, είναι ο άνθρωπος που έχει τα ηνία της Εθνικής Οργάνωσης Κρήτης, ειδικά στη δεύτερη φάση της δράσης της, όταν πλέον ο εχθρός δεν είναι οι Γερμανοί αλλά οι κομμουνιστές.\nΑποκαλυπτικός είναι ο Κωνσταντίνος Μητσοτάκης, μέλος της ΕΟΚ:\n«Το ΕΑΜ πρέπει να ήλεγχε το 90%» […] Χρειάστηκε να φτιάξουμε αντιστασιακές ομάδες ως στοιχειώδες αντιστάθμισμα στο ΕΑΜ».\nΠερισσότερο αποκαλυπτικές είναι οι προκηρύξεις της ΕΟΚ τον Απρίλιο του 1945. Οι μέχρι πρότινος συμπολεμιστές ηγέτες του ΕΑΜ αποκαλούνται «πράκτορες του τροτσκισμού και του βουλγαρικού κομιτάτου», ενώ ο διοικητής του ΕΛΑΣ στην Κρήτη χαρακτηρίζεται «τερατόμορφος ρουμανόβλαχος».\nΓια αυτή την οργάνωση έκανε λόγο ο Κυρ. Μητσοτάκης και μίλησε στον ΓΓ του ΚΚΕ.\nΤην πραγματικότητα καταδεικνύουν και τα βρετανικά αρχεία και ιδιαίτερα εκείνα της SOE (Υπηρεσία Ειδικών Επιχειρήσεων). Οι Βρετανοί προσπαθούν να γεφυρώσουν το χάσμα που υπάρχει στον τόπο ανάμεσα στη μοναρχία και την εξόριστη κυβέρνηση με τους τοπικούς πολιτικούς παράγοντες. Μην ξεχνάμε πως είναι βενιζελικός τόπος και αντιβασιλικός, όσο όμως και αντικομμουνιστικός. Έτσι, μετά τη Μάχη της Κρήτης, οι Βρετανοί αναλαμβάνουν την “καθοδήγηση” των ντόπιων, αυτόνομων οπλαρχηγών.\nΣύμφωνα με την τελική επίσημη έκθεση της SOE, όταν οι «παλιές οργανώσεις» κατέρρευσαν, οι Βρετανοί έσπευσαν να ανασυγκροτήσουν μια νέα, πιο ελεγχόμενη εκδοχή τους. Την πρώτη Οκτωβρίου του 1942, ο επικεφαλής της Βρετανικής Συμμαχικής Αποστολής στην Κρήτη ταγματάρχης Tom J. Dunbabin, ανακοίνωσε την ίδρυση της ΕΟΚ. Για τους Βρετανούς, η νέα αυτή οργάνωση «ήρθε την κατάλληλη στιγμή», ως εναλλακτική στο αναπτυσσόμενο ΕΑΜ.\nΑρκετά αργότερα, αναπτύχθηκε σοβαρή αντάρτικη — ένοπλη δράση και τότε οι Γερμανοί αναγκάστηκαν να συλλάβουν πολλά μέλη της ΕΟΚ, κυρίως στην περιοχή του Ηρακλείου. Στη δίκη που ακολούθησε, οι ηγέτες που είχαν συλληφθεί προέβαλαν το επιχείρημα πως η οργάνωσή τους στρεφόταν ενάντια στον κομμουνισμό, με αποτέλεσμα οι περισσότεροι να αφεθούν ελεύθεροι.\nΔημήτρης Κουτσούμπας Θέρισος Κρήτη Κυριάκος Μητσοτάκης Κωνσταντίνος Μητσοτάκης Παύλος Γύπαρης\nΠροηγούμενη δημοσίευση Το Πάσχα — Ιστορία — θρύλοι — έθιμα – παραδόσεις\nΕπόμενη δημοσίευση Πάσχα: «Μαγδαληνή» Νίκου Καζαντζάκη


DYOSMARAKI: Μαρτίου 2010\nΠολλές σκέψεις τριγυρνούν τις τελευταίες ημέρες στο μυαλό, πολλές πληροφορίες μας βομβαρδίζουν, άλλοτε κυριαρχεί η ανησυχία, άλλοτε ο πανικός, άλλοτε ο θυμός μα ίσως κάποιες στιγμές χρειάζεται να αφηνόμαστε στη μαγεία των απλών καθημερινών πραγμάτων για να γαληνέψουμε τη ψυχή μας.\nΤο χρώμα λοιπόν της παραπάνω φωτογραφίας και η γαλήνη που αποπνέει τράβηξε τη προσοχή μου και τη μοιράζομαι μαζί σας. Είναι τραβηγμένη στην Ιαπωνία, εκεί που υπάρχουν ακόμη κήποι, και συγκεκριμένα στους κήπους Hama-rikyu.\nΗ υπερβολική πίεση της δουλειάς τις τελευταίες ημέρες με απομάκρυνε για λίγο από το αγαπημένο μου blog αλλά και από τη δυνατότητα να επισκεφτώ τα δικά σας (εξ ίσου αγαπημένα blogs) λόγω έλλειψης χρόνου.\nΣας έχω πάντα στη καρδιά μου και με τη πρώτη ευκαιρία θα σας επισκεφτώ.\nΜέχρι τότε σας εύχομαι να περάσετε ένα πανέμορφο ΣΚ με πολύ χρώμα\n*Η φωτό είναι από την εφμ Εθνος\nΣτοχασμοί από το dyosmaraki1 στις 3/26/2010 06:41:00 μ.μ. 15 σχόλια: Σύνδεσμοι σε αυτήν την ανάρτηση\nΠροτάσεις : Πασχαλινό Μπαζάρ Σάββατο 13+14 Μαρτίου από το xeblogαρισμα\nΜετά από την αμέριστη συμπαράσταση πολλών φίλων το blog xeblogάρισμα διοργανώνει Πασχαλινό Μπαζάρ με σκοπό την ενίσχυση των άπορων γυναικών και των μαμάδων και των έως 3 ετών παιδιών τους που βρίσκονται έγκλειστες στις φυλακές της Θήβας.\nΔιαβάζουμε στο blog που διοργανώνει τη σχετική πρωτοβουλία (εδώ) :\n"Ο καιρός κύλησε γρήγορα, πολύ γρήγορα από τον περασμένο Νοέμβρη, και να' μαστε στις παραμονές του Πάσχα οργανώνοντας ένα ακόμα μπαζάρ, το Σάββατο 13 και την Κυριακή 14 Μαρτίου.\nΚι αυτή τη φορά το ραντεβού μας θα είναι στο φιλόξενο\nστην οδό Μαραθώνος 30\nτις 11 το πρωί ως τις 8 το βράδυ.\nΓια δυο μέρες μπορούν όλοι να βοηθήσουν στη προσπάθεια του xeblogαρίσματος για την ενίσχυση τόσο των άπορων φυλακισμένων γυναικών όσο και των μαμάδων με τα παιδάκια έως 3 ετών που βρίσκονται στις φυλακές της Θήβας\n- Eίτε αγοράζοντας κάποια από τα είδη που θα πωλούνται στο μπαζάρ, όπως λαμπάδες βιβλία, διακοσμητικά, κοσμήματα, αλλά και εδέσματα -ευγενική προσφορά από τους Δρόμους Ζωής,\n- Eίτε φέρνοντας είδη πρώτης ανάγκης όπως πάνες, είδη προσωπικής υγιεινής, φόρμες γυμναστικής και τις πάντα υπερπολύτιμες τηλεκάρτες, η βοήθειά σας θα είναι ανεκτίμητη.\nAνεκτίμητη θα είναι και η προώθηση αυτού του μηνύματος.\nΣτους δύσκολους καιρούς που ζούμε η ανθρωπιά και η αλληλεγγύη μπορούν να γίνουν τα κλειδιά που θα ανοίξουν το παράθυρο στην ελπίδα."\nΣτοχασμοί από το Eleni M. στις 3/12/2010 09:39:00 π.μ. 6 σχόλια: Σύνδεσμοι σε αυτήν την ανάρτηση\nΣτοχασμοί από το Eleni M. στις 3/10/2010 11:17:00 π.μ. 17 σχόλια: Σύνδεσμοι σε αυτήν την ανάρτηση\nΣτοχασμοί από το Eleni M. στις 3/08/2010 12:13:00 μ.μ. 19 σχόλια: Σύνδεσμοι σε αυτήν την ανάρτηση\nΣτοχασμοί από το Eleni M. στις 3/06/2010 03:27:00 μ.μ. 13 σχόλια: Σύνδεσμοι σε αυτήν την ανάρτηση\nΚυριακή 7 Μαρτίου: Ξενάγηση στον Αρχαιολογικό χώρο της Ελευσίνας - Συνάντηση στην είσοδο 11.30 π.μ.\nκι έβγαζε η γη το πρώτο κυκλάμινο\nΤώρα χωριάτες παζαρεύουν τσιμέντα\nκαι το καινούργιο παν να δουν το διυλιστήριο\nΑδεια κορμιά, σιδερικά, παιδιά κι ελάσματα\nΟι απαράμιλλοι αυτοί στίχοι του Νίκου Γκάτσου που μελοποίησε ο Μάνος Χατζιδάκις αποτυπώνουν κατά τον πιο εντυπωσιακό τρόπο τη σημερινή εικόνα της Ελευσίνας. H άγνοια για την πολιτιστική μας κληρονομιά μας οδήγησε ώστε ελάχιστοι πια να γνωρίζουν πως η Ελευσίνα υπήρξε ένα από τα πιο σημαντικά κέντρα της αρχαιότητας, όπου «άνθησε» η λατρεία της Δήμητρας και της Περσεφόνης.\nΑκόμη πιο λίγοι γνωρίζουν ότι εκεί ετελούντο τα Ελευσίνια Μυστήρια. Σήμερα η πόλη έχει άγρια κακοποιηθεί από τον σύγχρονο άνθρωπο, και το μυστήριο που κάποτε περιέβαλλε την ιερή πόλη έχει θαφτεί κάτω από τα θεμέλια των βιομηχανιών και της άναρχης δόμησης.\nΓια να γνωρίσουμε λοιπόν την ιστορία της αρχαίας πόλης αυτή την Κυριακή διοργανώνεται ξενάγηση στον Αρχαιολογικό χώρο της Ελευσίνας.\nΞεναγοί μας θα είναι οι:\nΑικατερίνη Σιδηρά - Κατσώνη\n(φιλόλογος: "Ο Αρχαιολογικός χώρος και το Μουσείο")\n(καθηγητής Πανεπιστημίου, Δ/ντης του τμήματος Γεωλογίας: "Τα υλικά του αρχαιολογικού χώρου")\nΠληροφορίες για τον αρχαιολογικό χώρο της Ελευσίνας μπορείτε να διαβάσετε εδώ.\nΔείτε ένα πολύ καλό βίντεο σχετικό με την αρχαία αίγλη της Ελευσίνας σε αντιπαράθεση με την σημερινή θλιβερή εικόνα της πόλης, με τίτλο\n"Ελευσις νέων εποχών-Ελευσίνα 2009"\nΕπίσης εξαιρετική δουλειά για την ιστορία της πόλης της Ελευσίνας αποτελεί το ντοκυμαντέρ "Αγέλαστος Πέτρα"\nτου σκηνοθέτη κ. Κουτσιάφτη. Παρακάτω μπορείτε να δείτε απόσπασμα του ντοκυμαντέρ το οποίο μπορείτε να βρείτε σε Dvd. Εγώ το βρήκα στο βιβλιοπωλείο της Εστίας στην οδό Σόλωνος 60.\nΡαντεβού την Κυριακή 7/3 στις 11.30 το πρωί στην είσοδο του αρχαιολογικού χώρου της Ελευσίνας.\nΣτοχασμοί από το Eleni M. στις 3/05/2010 04:06:00 μ.μ. 3 σχόλια: Σύνδεσμοι σε αυτήν την ανάρτηση\n«Ψευδείς στατιστικαί και πλασματικοί προϋπολογισμοί...» (ή σαν να μην άλλαξαν πολλά από τη δεκαετία του 1890....)\nΔιαχρονικό σκίτσο του "Νέου Αριστοφάνη" τη δεκαετία του 1890.\nΕχει τον τίτλο "Ο τρέχων κατόπιν του ισοζυγίου και μη φθάνων ποτέ αυτού".\nΣτη θέση του ποδηλάτη Τρικούπη, θα μπορούσε να είναι οποιοσδήποτε πρωθυπουργός....\nΤι κι αν έχουν περάσει παραπάνω από 2 αιώνες???? Η ιστορία δείχνει να επαναλαμβάνεται....Το παρακάτω άρθρο που παραθέτει χρήσιμες ιστορικές πληροφορίες το διάβασα στην εφμ Ημερησία.\n«Ψευδείς στατιστικαί και πλασματικοί προϋπολογισμοί...»\nAπό τις αλληλοκατηγορίες των δύο κομμάτων εξουσίας για την οδό της χρεοκοπίας, που είχε πάρει η χώρα από τα μέσα της δεκαετίας του 1880, προκύπτει κι ένα εντυπωσιακό στοιχείο για τα σημερινά δεδομένα. Tα επίσημα οικονομικά στοιχεία εμφανίζονταν αλλοιωμένα! «Bελτιώνονταν» για να διασκεδαστεί, κάπως, η οικτρή οικονομική κατάσταση της χώρας.Tη συσκότιση διευκόλυνε η ύπαρξη δυο προϋπολογισμών. Eνός τακτικού και ενός εκτάκτου. Όπως παρατηρούσε παλιότερα ο καθηγητής A. Aνδρέαδης, στις παραδόσεις του για τη δημόσια οικονομία, η αλλοίωση ήταν διπλή την ευρύτερη περίοδο. O προϋπολογισμός των εσόδων βασιζόταν στα βεβαιωμένα κι όχι στα εισπραττόμενα έσοδα. Eπιπλέον, οι δαπάνες εμφανίζονταν μικρότερες από τις πραγματικές. Eιδικά το δημόσιο χρέος με «αλχημείες», όπου «μπερδεύονταν» οι χρυσές με τις χάρτινες δραχμές.\n"Σαν να μην άλλαξαν πολλά από τη δεκαετία του 1890..."\nΠρέπει να πάμε πολύ πίσω στα κοινοβουλευτικά χρονικά για να βρούμε παρόμοια κατάσταση, με αυτή που προκύπτει από την επικείμενη σύσταση εξεταστικής επιτροπής για τα οικονομικά. Kατά... διαβολική σύμπτωση αυτό έγινε λίγο πριν από το «δυστυχώς επτωχεύσαμεν». Aλλά και καθώς έτρεχε η Mεγάλη Ύφεση στα τέλη του 19ου αιώνα!\nTo 1891-1892 ήταν η μοναδική φορά, που ελληνική Bουλή θα συζητούσε την απόδοση ποινικών ευθυνών για την άσκηση συνολικά της οικονομικής πολιτικής. Θα εξέταζε «πού πήγαν τα λεφτά»... H προσπάθεια έμεινε ημιτελής, επειδή στόχος, όπως αποδείχτηκε εκ των υστέρων, δεν ήταν η απόδοση ευθυνών και η εφαρμογή μιας διαφορετικής οικονομικής πολιτικής. Aλλά στενά κομματικός στο πλαίσιο της λαϊκίστικης αντιπαράθεσης για την κυβερνητική εξουσία.\nMετά τη συντριπτική νίκη στις εκλογές του 1890 ο Θ. Δηληγιάννης έσπευσε να «ξεμπερδέψει» με το μεγάλο αντίπαλό του Xαρ. Tρικούπη. Eκτός από τις αθρόες αφαιρέσεις εδρών, με τη μέθοδο των ακυρώσεων της εκλογής βουλευτών, προχώρησε σε συγκρότηση κοινοβουλευτικής ανακριτικής επιτροπής για τα οικονομικά πεπραγμένα της προηγούμενης κυβέρνησης (1887-1890). Θα κατηγορήσει τον πρώην πρωθυπουργό και τέσσερις υπουργούς «ως σπαταλήσαντες τον δημόσιον θησαυρόν»!\nH κατηγορία θα διατυπωθεί στη Bουλή το Mάρτιο του 1891. H σύσταση, όμως, ανακριτικής επιτροπής θ’ αναβληθεί για την επόμενη κοινοβουλευτική περίοδο. Πολλοί βουλευτές, ακόμη και από την κυβερνητική παράταξη, δυσφόρησαν για τον ατεκμηρίωτο νομικά τρόπο κατάρτισης του κατηγορητηρίου, όπως σημειώνει ο Δ. Πουρνάρας βιογράφος του Tρικούπη. Yπερψήφισαν τη σύσταση μόνο 64 από τους 90 κυβερνητικούς βουλευτές (ο συνολικός αριθμός των βουλευτικών εδρών ήταν 150).\nH επιτροπή θα συσταθεί αργότερα και το Φεβρουάριο του 1892 θα φέρει στη Bουλή το πόρισμά της. Προτείνει την παραπομπή των κατηγορουμένων στο ειδικό δικαστήριο. H σημαντικότερη κατηγορία σχετιζόταν με τη διαχείριση των δημοσίων δανείων.\nO I. Παπαγιαννακόπουλος, μέλος της δηληγιαννικής ανακριτικής επιτροπής, υποστηρίζει ότι από τα 266 εκατομμύρια των τρικουπικών δανείων της περιόδου 1887-1890 μόνο τα 211 δαπανήθηκαν νομίμως. Tα υπόλοιπα διατέθηκαν αδιαφανώς για την κάλυψη των δημοσίων ελλειμμάτων. Eιδικά το τελευταίο «σιδηροδρομικό δάνειο» δαπανήθηκε για σκοπούς άσχετους με τη σύναψή του. Oι εισηγητές πρότειναν επιπλέον την παραπομπή των εγκαλούμενων στο ειδικό δικαστήριο για άλλες δυο υποθέσεις (παραβίαση δικαστικών αποφάσεων και κρατικές προμήθειες χωρίς δημόσιο διαγωνισμό).\nO Δηληγιάννης, όμως, έχει αλλάξει γνώμη. Aποδέχεται την ορθότητα του πορίσματος, αλλά διακηρύσσει ότι η Bουλή δεν αποφαίνεται «ως ορκωτόν δικαστήριον, αλλά ως σύνολον πολιτικών ανδρών, οι οποίοι προπαντός μεριμνώσιν περί των συμφερόντων της πολιτείας». Kαλεί την πλειοψηφία να «φανεί μεγάθυμος... λησμονούσα τας παραβάσεις των νόμων... και σώζουσα πάντα τα πολιτικά συμφέροντα του κράτους από πάσης ζημίας ήτις ενδεχόμενο ήτο να επέλθη» από μια δίκη.\nΈτσι, αν και οι κυβερνητικοί εισηγητές επιμένουν ότι πρέπει «να μη δειχθώμεν ενδοτικοί» η πρότασή τους απορρίπτεται μετ’ επαίνων. Tο αποτέλεσμα της ψηφοφορίας (Φεβρουάριος 1892) ως προς τα σκέλη της τριπλής κατηγορίας είναι: 82 κατά και 16 υπέρ για τις προμήθειες χωρίς διαγωνισμό, 76 και 19 αντιστοίχως στο ζήτημα των δικαστικών αποφάσεων, 81 και 14 στη διάθεση των δανείων. O Γ. Στασινόπουλος («Nόμισμα και πολιτική στην Eλλάδα 1830-1910» ) εκτιμά ότι η εγκατάλειψη της παραπομπής οφειλόταν στη διαφωνία του βασιλιά Γεωργίου A΄. Aλλά και στο γεγονός ότι «η αποδοχή του σκέλους της κατηγορίας που αφορούσε τη διαχείριση των δανείων ενείχε τον κίνδυνο να στείλει και τον ίδιο (τον Δηλιγιάννη) στο ειδικό δικαστήριο. H ανάγκη πληρωμής του εξωτερικού χρέους τον υποχρέωνε να χρησιμοποιεί παρόμοιες μ’ εκείνες του προκατόχου του μεθόδους». Έτσι κι αλλιώς, χάθηκε μια ευκαιρία, που θα δημιουργούσε προηγούμενο για το «πού πάνε τα λεφτά των δανείων» - κι όχι μόνο.Θυσίες επί θυσιών για να δείξουμε την αξιοπιστία μας!\nΣύμφωνα με τους ιστορικούς της οικονομίας τη δεκαετία του 1880 η Eλλάδα συνήψε δάνεια ύψους 730 εκατ. δραχμών. Tα μισά περίπου διατέθηκαν με αδιαφανείς διαδικασίες! Πώς κατάφερε και «πτώχευσε» τότε, συνιστά ένα από τα... θαύματα του νεοελληνικού καπιταλισμού και των «χρυσοκάνθαρων» της εποχής. O Θ. Δηληγιάννης θέλοντας να τεκμηριώσει τις κατηγορίες του κατά του X. Tρικούπη για διασπάθιση του δημόσιου χρήματος, ήταν πολύ αποκαλυπτικός για την εφαρμοσμένη δημοσιονομική πολιτική. Mιλώντας (Φεβρουάριος 1892) για τον προϋπολογισμό του 1889 (κυβέρνηση Tρικούπη) υποστήριζε, με αναλυτικά στοιχεία, ότι το προβλεπόμενο έλλειμμα του 1,8 εκατ. δραχμών ήταν τελικά 23 εκατ.! Διατύπωσε δριμύτατες κατηγορίες για την προηγούμενη δανειακή πολιτική (διπλασιασμός του δημόσιου χρέους τα χρόνια 1882-89), τους ξένους και Έλληνες ομολογιούχους, τις τράπεζες και τα χρηματιστήρια που θέλουν το υπουργείο Oικονομικών «μεσιτικόν γραφείον ή παράρτημα του Xρηματιστηρίου...».\nYποστήριζε ότι προειδοποιούσε στο παρελθόν για επικείμενη αδυναμία ανεύρεσης δανείων στις διεθνείς αγορές.\n«Kαι έτυχεν, πρόσθετε, να συμβή τούτον επί των ημερών μας.\nOυχί εξ υπαιτιότητος ημών, ουχί εξ οικονομικής ασθενείας της χώρας,\nέτυχεν εκ σκευωρίας και μηχανορραφίας...\nMας παρέστησαν αφερεγγύους...»\n......Kάθε ομοιότητα με το σήμερα είναι απλά συμπτωματική......\nΑρθρο του Τάκη Κατσιμάρδου\nΣτοχασμοί από το Eleni M. στις 3/02/2010 08:39:00 π.μ. 15 σχόλια: Σύνδεσμοι σε αυτήν την ανάρτηση\nΕτικέτες Γελιο-γράφοντας, Επικαιρότητα, Ιστορικά, Πολιτική


BIODIET | Fit Food KetoMix Μείγμα για pizza 210gr\nΕτικέτες: Fit Food KetoMix Μείγμα για pizza 210gr, 04307, Διατροφή Κέτο, Fit Food\nΣτην τιμή συμπεριλαμβάνεται ο Φ.Π.Α. Τελ.Τιμή:6,76€\nΧρησιμοποιήστε το για να φτιάξετε ζυμάρι για πίτσα και έπειτα διακοσμήστε από πάνω με ότι τραβάει η όρεξη σας! Σας προτείνουμε μια εύκολη, γρήγορη μα πάνω από όλα νόστιμη συνταγή, που πιστέψτε με εάν την δοκιμάσετε δεν θα την αλλάζετε με καμία άλλη!\n• 70γρ Πίτσα Ketomix\n• 110 ml ζεστό νερό\n• 30ml ελαιόλαδο\n• 4γρ ξηρή μαγιά\nΔιαλύστε τη μαγιά σε ζεστό νερό, στη συνέχεια προσθέστε το κέτο mix πίτσας και το αυγό και ανακατέψτε μέχρι να γίνει λείο. Προσθέτουμε ρίγανη ή άλλα αγαπημένα μπαχαρικά, και τέλος προσθέστε το ελαιόλαδο. Σχηματίζουμε 2 μπαλάκια ζύμης που απλώνουμε αραιά και ψήνουμε σε χαρτί ψησίματος, χωρίς γαρνιτούρες, για περίπου 7-8 λεπτά στους 170 βαθμούς. Μετά από αυτή τη διαδικασία προ-ψησίματος, βάλτε τις αγαπημένες σας γαρνιτούρες πίτσας και βάλτε τις στο φούρνο για 10-15 ακόμη λεπτά! Καλή σας απόλαυση!\nΣυστατικά Ίνες μπαμπού, αλεύρι ψύλλιου, αλεύρι conjac, χρυσό αλεύρι λιναριού, πρωτεΐνη γάλακτος\nΕνέργεια 1276kJ / 305kcal\nΦυτικές Ίνες 55,7gr


Η νύφη της Πόλυ Πάνου κέρδισε διεθνή τίτλο ομορφιάς (photos) | Gossip-tv.gr\nΩστόσο δεν παρέλειψε να πει γεμάτη συγκίνηση «Είχα τη χαρά να πάω στις Ηνωμένες Πολιτείες και στην πολιτεία της Φλόριντα που είναι πανέμορφη! Είχαμε την καλύτερη δυνατή μεταχείριση από τη διοργάνωση και είμαι ειλικρινά πολύ πολύ χαρούμενη για το αποτέλεσμα. Πήρα τη δεύτερη θέση στην' κατηγορία Μs Universe και τον τίτλο Μrs καθώς και τον τιμητικό τίτλο Entertainer of the Year! Το μόνο μου παράπονο ότι έμεινα μόνο πέντε ημέρες. Εύχομαι να έχω την τύχη να επιστρέψω σύντομα στις ΗΠΑ και να μείνω πολύ περισσότερο».


Γιώργος Καντιώτης - Φάνια Πρίντεζη νικητές του τουρνουά Beachvolley μικτών ομάδων - sportcyclades24\nΑρχική/Volley/Beach Volley/Γιώργος Καντιώτης – Φάνια Πρίντεζη νικητές του τουρνουά Beachvolley μικτών ομάδων\nΑντώνης Σολάρης 19 Αυγούστου 2019\nΜε την συμμετοχή δεκαπέντε ομάδων ο Α.Σ Ερμής Σύρου οργάνωσε στις εγκαταστάσεις Splash του Γαλησσά το τουρνουά Beachvolley για μικτά ζευγάρια το διήμερο 17-18 Αυγούστου.\nΣτο τουρνουά έλαβαν μέρος σχεδόν όλοι οι γνωστοί παίκτες που κάθε χρόνο αγωνίζονται στα τουρνουά της Σύρου έχοντας για ταίρι τους αθλήτριες με θητεία στην άμμο και στη σάλα και και έτσι το επίπεδο ήταν αρκετά υψηλό. Μεταξύ των αθλητών αγωνίστηκε και ο πρώην αρχηγός του Φοίνικα Ηλίας Λάππας και μαζί με την Ευγενία Τσάπαλα κατέλαβαν την 5η θέση.\nΤο παρόν έδωσαν επίσης με διαφορετικές ομάδες φυσικά, η Δάφνη Σταθοπούλου και η Δήμητρα Βασιλακοπούλου που αγωνίζονται ζευγάρι στα Πανελλήνια Πρωταθλήματα γυναικών και ο πανταχού παρόν Μανώλης Σαγκινέτος.\nΣτον τελικό η ομάδα του Γιώργου Καντιώτη και της Φάνιας Πρίντεζη νίκησαν με 2-0 σετ την ομάδα του Πέτρου Πάπιτση και της Στεφάνου Αφροδίτης.\nΤην τρίτη θέση κατέλαβαν ο Βαγγέλης Τσινός με την Ναταλία Δαμασκηνού που επιβλήθηκαν του διδύμου Γιώργου Βελέντζα και της Άννας Μουστάκα.\nBeach Volley Γαλησσάς μικτό


Online κράτηση πτήσης για Σκόπια - τώρα από 154 € - Προσφορές πτήσεων από τη Lufthansa\nΠτήση προς Σκόπια από 154 €\nΕξερευνήστε νέους προορισμούς: η πτήση σας προς Σκόπια\nΑναζητήστε τις καλύτερες προσφορές πτήσεων και κάντε κράτηση για το ταξίδι σας προς Σκόπια στη lufthansa.com και εξοικονομήστε χρήματα. Για να βρείτε τις καλύτερες προσφορές πτήσεων, απλά χρησιμοποιήστε τη λειτουργία αναζήτησης καλύτερης τιμής. Επιλέξτε την πτήση σας προς Σκόπια SKP από μια μεγάλη γκάμα επιλογών. Για παράδειγμα, μπορείτε να πετάξετε τον Αυγούστου 2022 από Νυρεμβέργη NUE προς Σκόπια SKP με τιμή από 154 €.\nΑνακαλύψτε τους καλύτερους προορισμούς διακοπών, όπως Βόρειας Μακεδονίας για εξερεύνηση και Σκόπια για τα αξιοθέατα. Εάν σας αρέσει τόσο πολύ και θέλετε να πετάτε προς Σκόπια πιο συχνά, σας προσφέρουμε πολλαπλές πτήσεις κάθε εβδομάδα σε πολλές διαδρομές.\nΧαλαρώστε και απολαύστε τα αποκλειστικά γεύματα εν πτήσει και ψυχαγωγικές δραστηριότητες με την πρωτοποριακή τεχνολογία ψυχαγωγίας που προσφέρουμε. Όταν προσγειωθείτε στον προορισμό σας Σκόπια, μπορείτε να γνωρίσετε τη χώρα και τους ανθρώπους της νιώθοντας ξεκούραστοι και χαλαροί. Οι καλύτερες προσφορές πτήσεων προς Σκόπια διατίθενται τον Αυγούστου 2022 από Νυρεμβέργη με τιμές από 154 €.


Μνημόνιο και Χ.Α. στην ατζέντα της επίσκεψης Τσίπρα στις Βρυξέλλες - Newsbomb - Ειδησεις - News\nΠΟΛΙΤΙΚΗ 30/09/2013 20:52\nΜνημόνιο και Χ.Α. στην ατζέντα της επίσκεψης Τσίπρα στις Βρυξέλλες\nΟι συνέπειες από την εφαρμογή του Μνημονίου και το ζήτημα της Χρυσής Αυγής θα βρεθεί στο επίκεντρο των συνομιλιών που θα έχει από αύριο μέχρι και την Πέμπτη, στις Βρυξέλλες, ο πρόεδρος του ΣΥΡΙΖΑ Αλέξης Τσίπρας.\nΟ κ. Τσίπρας μεταβαίνει στις Βρυξέλλες μετά από πρόσκληση της Ευρωομάδας της Αριστεράς (GUE/NGL). Με αφορμή την επίσκεψή του στις Βρυξέλλες, θα συναντηθεί με ευρωπαίους αξιωματούχους, τον πρόεδρο του Ευρωκοινοβουλίου Μ. Σουλτς, τον επικεφαλής των σοσιαλιστών Χ. Σβόμποντα και τον Επίτροπο Εργασιακών και Κοινωνικών Υποθέσεων, Laszlo Andor.\nΟ Αλέξης Τσίπρας, σύμφωνα με πηγές του ΣΥΡΙΖΑ, θα επισημάνει την αποτυχία του προγράμματος λιτότητας, η οποία θα πρέπει να έχει, ως ελάχιστη συνέπεια, όχι τη συνέχισή του με τρίτο Μνημόνιο, αλλά τον άμεσο τερματισμό του και την αλλαγή πολιτικής. Γι' αυτό είναι τώρα αναγκαίο να εφαρμοστεί ένα σχέδιο που θα άρει τις οικονομικές και κοινωνικές συνέπειές της. Ένα εθνικό σχέδιο για κοινωνικά δίκαιη σταθεροποίηση της οικονομίας και την άμεση αντιμετώπιση της ανθρωπιστικής κρίσης.\nΈνα σχέδιο για την αναπτυξιακή και παραγωγική ανασυγκρότηση του τόπου. Το σχέδιο που έχει επεξεργαστεί ο ΣΥΡΙΖΑ θα συνοψίσει ο πρόεδρος του ΣΥΡΙΖΑ στους συνομιλητές του και θα επισημάνει τους κεντρικούς άξονες και τις βασικές πολιτικές του. Ιδιαίτερη αναφορά θα κάνει ο Αλέξης Τσίπρας στην εξάρθρωση της «Χρυσής Αυγής». Ο πρόεδρος του ΣΥΡΙΖΑ θα επισημάνει ότι Χρυσή Αυγή «θέριεψε στον αναπνευστήρα του Μνημονίου» και ότι χωρίς την καταστροφική λιτότητα του Μνημονίου φυτοζωούσε στο περιθώριο της πολιτικής ζωής.\nΣύμφωνα με τη θέση του ΣΥΡΙΖΑ, «η κυβέρνηση Σαμαρά εξαναγκάστηκε να εγκαταλείψει την πολιτική του κατευνασμού της ναζιστικής συμμορίας υπό το βάρος της οργής του λαού και των διεθνών πιέσεων που προκάλεσε η δολοφονία του Παύλου Φύσσα. Η εξάρθρωσή της, συνεπώς, είναι πρώτα και πάνω απ' όλα νίκη της Δημοκρατίας, του αντιφασιστικού κινήματος και της δημοκρατικής Ευρώπης».


Αναρτήθηκε από kyria katerina στις 6:56 π.μ. Δεν υπάρχουν σχόλια:\nΉταν κάποτε ένας μεγάλος σε ηλικία και τον απασχολούσε πολύ το πότε θα πεθάνει.\nΈλεγε λοιπόν συνέχεια "Όταν έρθει η ώρα, να με ειδοποιήσει ο Χάρος, να ετοιμαστώ".\nΚάποια στιγμή μετά από λίγο καιρό,εμφανίζεται ο Χάρος μια Τετάρτη και του λέει: "Ετοιμάσου...την άλλη Τετάρτη θα έρθω να σε πάρω".\nΟ παππούς όμως πανικοβλήθηκε και έψαχνε να βρει τρόπο να ξεγελάσει το χάρο.\nΑφού πέρασε όλη τη βδομάδα λοιπόν ψάχνοντας να βρεί τρόπο να ξεφύγει, λέει:\n"Το βρήκα! Θα κατεβάσω την κούνια του μωρού από το πατάρι, θα φορέσω πάνες, θα πάρω και μια πιπίλα, θα μπω μέσα στην κούνια και όταν έρθει ο Χάρος θα με περάσει για μωρό και δεν θα με πάρει".\nΜια και δυό λοιπόν, τα κάνει όλα αυτά. Παίρνει και ένα μπολάκι με κρέμα, κάθεται στην κούνια και ξενινάει να τρώει την κρέμα περιμένοντας.\nΚάποια στιγμή έρχετε ο Χάρος και βλέπει τον παππού στην κούνια να φωνάζει "μαμ,μαμ..."\nΟπότε γυρνάει και του λέει:\n"Άντε, κάνε μαμ γιατί έχουμε να πάμε άτα".\nΑναρτήθηκε από kyria katerina στις 4:05 π.μ. Δεν υπάρχουν σχόλια:\nΑναρτήθηκε από kyria katerina στις 4:04 π.μ. Δεν υπάρχουν σχόλια:\nΤσαϊκόφσκι Πέτρος Ίλιτς (1840-1893) Η Λίμνη των Κύκνων\nΑναρτήθηκε από kyria katerina στις 4:03 π.μ. Δεν υπάρχουν σχόλια:\nΤρία στα τέσσερα ελληνόπουλα, νηπιακής ηλικίας, προσλαμβάνουν τέσσερις φορές περισσότερη πρωτεΐνη\nΑνησυχητικά τα στοιχεία έρευνας ομάδας επιστημόνων του Χαροκόπειου Πανεπιστημίου Τρία στα τέσσερα ελληνόπουλα, νηπιακής ηλικίας, προσλαμβάνουν τέσσερις φορές περισσότερη πρωτεΐνη από τη συνιστώμενη ημερήσια ποσότητα που προτείνει ο Παγκόσμιος Οργανισμός Υγείας (ΠΟΥ), αυξάνοντας τον κίνδυνο εμφάνισης παχυσαρκίας κατά την παιδική ηλικία.\n«Τα αποτελέσματα της νέας μελέτης καταδεικνύουν την ανάγκη για ισορροπημένη και εξειδικευμένη διατροφή, Καθώς σύμφωνα με άλλες έρευνες, τα ποσοστά νηπιακής και παιδικής παχυσαρκίας στην Ελλάδα αυξάνονται ραγδαία ξεπερνώντας το 20%, ποσοστό που αποτελεί ένα από τα υψηλότερα στον κόσμο», ανέφεραν οι ειδικοί Οπως είπαν, το γάλα αποτελεί μία από τις βασικές τροφές για την ανάπτυξη του βρέφους και αργότερα του νηπίου. Είναι απαραίτητο όμως να δίδεται γάλα χαμηλής περιεκτικότητας σε πρωτεΐνη (<2γρ. /100ml), διότι το νήπιο χρειάζεται πρωτεΐνη υψηλής βιολογικής αξίας και από άλλες τροφές, όπως είναι το κρέας, το ψάρι και το αυγό.\n- Τύπο του γεύματος (πρωινό, δεκατιανό, μεσημεριανό κτλ).\n- Περιγραφή του γεύματος (και τα κύρια συστατικά παρασκευής του σπιτικού γεύματος).\n- Ποσότητα κατανάλωσης.\n- Είδος της τροφής που καταναλώθηκε (βρεφικό προϊόν, σπιτικό, τυποποιημένο κτλ).\n- Προετοιμασία του γεύματος (για όλη την οικογένεια ή ειδικά για το μωρό).\n- Μέρος όπου καταναλώθηκε το γεύμα (σπίτι ή εκτός σπιτιού).\n- Κατανάλωση του γεύματος από όλη την οικογένεια ή μονάχα από το παιδί.\n- Δύο κούπες γάλα την ημέρα είναι απαραίτητες για τη σωστή των παιδιών ως κύρια πηγή ασβεστίου και βιταμίνης D.\n- Το κόκκινο κρέας συστήνεται μία φορά την εβδομάδα, το ψάρι δύο φορές την εβδομάδα και άλλες δύο το λευκό κρέας.\n- Προτείνονται τροφές χαμηλού γλυκαιμικού δείκτη (όσπρια δύο φορές την εβδομάδα, ψωμί και δημητριακά ολικής άλεσης).\n- Ως κύρια πηγή λίπους προτείνονται τα μονοακόρεστα λιπαρά οξέα (ελαιόλαδο).\n- Το αυγό είναι σημαντική πηγή σιδήρου. Ωστόσο, λόγω της περιεκτικότητας σε χοληστερόλη συστήνεται να καταναλώνεται όχι περισσότερες από τέσσερις φορές εβδομαδιαίως.\n- Η διατροφή πρέπει να είναι πλούσια σε φρούτα και λαχανικά, ως πηγές βιταμινών και αντιοξειδωτικών στοιχείων.\n- Τα παιδιά πρέπει να αποφεύγουν αναψυκτικά και χυμούς εμπλουτισμένους με ζάχαρη και να προτιμούν νερό και φυσικούς χυμούς, αλλά τους τελευταίους με μέτρο.\n- Συνιστάται η αποφυγή ή ο περιορισμός κατανάλωσης τροφών τύπου fast food, σνακ, γλυκά, μιλκ σέικ κλπ.\n- Πρέπει να προτιμώνται βραστά και ψητά φαγητά, ωστόσο να αποφεύγεται το υπερβολικό ψήσιμο λόγω αυξημένης περιεκτικότητας σε γλυκοτοξίνες.\nΑναρτήθηκε από kyria katerina στις 3:40 π.μ. Δεν υπάρχουν σχόλια:\nΑναρτήθηκε από kyria katerina στις 3:35 π.μ. Δεν υπάρχουν σχόλια:\nΌλο και πιο συχνά στις μέρες μας\nγια το Σύνδρομο Ελλειμματικής Προσοχής\nή/και Υπερκινητικότητας (ΣΕΠΥ).\nΤα παιδιά που επηρεάζονται\nαπό αυτό το σύνδρομο είναι συνήθως,\nαλλά όχι πάντοτε, υπερκινητικά\nκαι αναστατώνουν την τάξη ή\nτο οικογενειακό τους περιβάλλον\nΣε διάφορες έρευνες έχει εντοπισθεί και αναφερθεί διαφορετική συχνότητα εμφάνισης του προβλήματος, η οποία κυμαίνεται και διαφοροποιείται αναλόγως του δείγματος του πληθυσμού το οποίο χρησιμοποιήθηκε στην κάθε έρευνα. Η συχνότητα αυτή κυμαίνεται σε ποσοστά από 2% μέχρι και 17% των παιδιών. Το πρόβλημα εμφανίζεται πιο συχνά στα αγόρια με αναλογία τέσσερα προς ένα.\nΤης Ειρήνης Παφίτου, Παιδιάτρου\nΑναρτήθηκε από kyria katerina στις 3:30 π.μ. Δεν υπάρχουν σχόλια:\nH άρνηση ορισμένων γονιών να εμβολιάσουν τα παιδιά τους οδήγησε σε αύξηση των κρουσμάτων στη Βρετανία, ακόμα και σε θανάτους (Φωτογραφία: Associated Press Δεκάδες χιλιάδες κρούσματα, 11 θάνατοι\nΓενεύη - Τα διαθέσιμα επιδημιολογικά και γενετικά δεδομένα «επιβεβαιώνουν ότι μια επιδημία ιλαράς σε πανευρωπαϊκό επίπεδο βρίσκεται σε εξέλιξη», προειδοποιεί ο ΠΟΥ και ζητά πιστή τήρηση των προγραμμάτων εμβολιασμού.\nΑναρτήθηκε από kyria katerina στις 3:13 π.μ. Δεν υπάρχουν σχόλια:\nΤι πρέπει να κάνετε όταν το παιδί σας κάνει εμετό.\nΠότε θα καλέσετε τον παιδίατρο σας.\nΟ πιο μεγάλος κίνδυνος του εμετού, που οφείλεται σε γαστρεντερίτιδα είναι η αφυδάτωση. Καλέστε το γιατρό σας: · Εάν ο εμετός επιμένει\n· Εάν το παιδί σας έχει διάρροια και αρνείται τη λήψη υγρών.\n· Εάν το παιδί σας δεν πίνει αρκετά, έχει ξηρό στόμα, παρουσιάζει υπνηλία ή φαίνεται νωθρό, πολύ ήσυχο.\n· Εμετός σε βρέφη που εκτινάσσεται μακριά( ρουκετοειδής εμετός).\n· Εμετός που συνοδεύεται με ψηλό πυρετό.\n· Επαναλαμβανόμενος εμετός με χολή.\n· Αιματέμεση (αίμα στον εμετό).\n· Εμετός που ακολουθεί μετά από δυνατό πονοκέφαλο.\n· Εμετός που παρουσιάζεται κατά το στάδιο ανάρρωσης από κάποια ιογενή λοίμωξη.\nΑναρτήθηκε από kyria katerina στις 3:04 π.μ. Δεν υπάρχουν σχόλια:\nΑναρτήθηκε από kyria katerina στις 3:02 π.μ. Δεν υπάρχουν σχόλια:\nΑναρτήθηκε από kyria katerina στις 2:57 π.μ. Δεν υπάρχουν σχόλια:\nΟ Παγκόσμιος Οργανισμός Υγείας συνιστά τη δεύτερη εγκυμοσύνη 24 μήνες μετά τη γέννηση του πρώτου παιδιού ....\nσυνιστά τη δεύτερη εγκυμοσύνη\n24 μήνες μετά τη γέννηση του πρώτου παιδιού\nγια την αποφυγή της εμφάνισης επιπλοκών\nόπως, μεταξύ άλλων, ο αυξημένος κίνδυνος\nτης πρόωρης γέννησης του δεύτερου παιδιού.\nΟι γονείς που σχεδιάζουν να αποκτήσουν περισσότερα από ένα παιδιά θα πρέπει να σκεφτούν το διάστημα που θα μεσολαβεί μεταξύ των δύο γεννήσεων. Ερευνητές από το Πανεπιστήμιο Κολούμπια υποστηρίζουν πως ο κίνδυνος εμφάνισης αυτισμού στο δεύτερο παιδί αυξάνει έως και τρεις φορές όταν η σύλληψη γίνεται μέσα στους επόμενους 12 μήνες από τη γέννηση του πρώτου. Η έρευνα που δημοσιεύτηκε στο «Pediatrics», διαπίστωσε επίσης πως, αν το δεύτερο παιδί συλληφθεί μεταξύ 12 έως 23 μηνών από τη γέννηση του πρώτου παιδιού, έχει διπλάσιο κίνδυνο να διαγνωστεί με αυτισμό σε σύγκριση με τα παιδιά που συλλαμβάνονται αφού το πρώτο παιδί συμπληρώσει και το τρίτο έτος της ηλικίας του. Τα ευρύματα της συγκεκριμένης έρευνας ίσως να αποτελούν μία ένδειξη πως το περιβάλλον της μήτρας αλλάζει τα χρόνια που έπονται μίας εγκυμοσύνης, ίσως μάλιστα οι γυναίκες να παρουσιάζουν έλλειψη σε κάποια θρεπτικά στοιχεία, όπως φυλλικό οξύ. Παρόλο που ο τριπλασιασμός του κινδύνου για αυτισμό φαντάζει εξαιρετικά απειλητικός, ο David Geffen, καθηγητής Γενετικής του Πανεπιστημίου της Καλιφόρνια, τονίζει πως ο συνολικός κίνδυνος εμφάνισης αυτισμού είναι γενικά χαμηλός και συμπληρώνει πως υπάρχουν πολλοί γονείς που έχουν προτιμήσει εγκυμοσύνες σε κοντινά διαστήματα χωρίς αυτό να έχει οδηγήσει σε παιδιά με αυτισμό.\nΑναρτήθηκε από kyria katerina στις 2:46 π.μ. Δεν υπάρχουν σχόλια:\nΕρευνητές αναφέρουν ότι πάνω από το ήμισυ των περιστατικών αιφνίδιου βρεφικού θανάτου που εξετάσθηκαν στο πλαίσιο της μελέτης τους συνέβησαν όταν τα μωρά βρίσκονταν ξαπλωμένα στο κρεβάτι ή στον καναπέ με έναν από τους γονείς τους.\nΗ μελέτη, που δημοσιεύθηκε στο British Medical Journal, έδειξε επίσης αυξημένη συχνότητα του συνδρόμου αιφνίδιου βρεφικού θανάτου όταν ο ενήλικας που κοιμόταν μαζί με το βρέφος είχε καταναλώσει προηγουμένως αλκοόλ ή ναρκωτικές ουσίες.\nΤο σύνδρομο αιφνίδιου βρεφικού θανάτου εισήχθη στο ιατρικό λεξικό περίπου πριν από 40 έτη για να περιγράψει τα περιστατικά στα οποία μωρά, ηλικίας κυρίως 2-6 μηνών, απεβίωσαν χωρίς να μπορούν να εξηγηθούν τα αίτια. Έκτοτε, η έρευνα έχει δείξει ότι αρκετοί παράγοντες κινδύνου για το σύνδρομο σχετίζονται με τη συμπεριφορά των ατόμων που φροντίζουν τα βρέφη. Για παράδειγμα, οι πιθανότητες εμφάνισης του συνδρόμου είναι πολύ πιο αυξημένες όταν το βρέφος κοιμάται μπρούμυτα και όχι ανάσκελα ή όταν στο κρεβάτι του υπάρχουν μαλακά αντικείμενα όπως μαξιλάρια.\nΚατά τη διάρκεια της τελευταίας εικοσαετίας, οι εκστρατείες ενημέρωσης του κοινού που πραγματοποιήθηκαν σε πολλές ανεπτυγμένες χώρες έχουν οδηγήσει σε πάνω από 50% μείωση των ποσοστών θανάτου -από περίπου 1 / 800 γεννήσεις ζώντων βρεφών σε 1 / 2.000- αλλά τα ερωτήματα σχετικά με τα αίτια των θανάτων αυτών παραμένουν.\nΠροσπαθώντας να βρει απαντήσεις, μία ομάδα Βρετανών ερευνητών μελέτησε τα 80 περιστατικά ανεξήγητου συνδρόμου αιφνίδιου βρεφικού θανάτου που καταγράφηκαν στη νοτιοδυτική Αγγλία από το 2003 έως το 2006, σε σύγκριση με δύο ομάδες βρεφών ελέγχου.\nΤα ευρήματα έδειξαν ότι 54% των βρεφών που είχαν καταγραφεί ως περιστατικά συνδρόμου αιφνίδιου βρεφικού θανάτου απεβίωσαν ενώ κοιμόνταν μαζί με έναν από τους γονείς τους. Επιπλέον, η μελέτη έδειξε ότι σε 25% των περιστατικών οι γονείς τύλιγαν τα βρέφη με υφάσματα (φάσκιωμα) και σε 20% των περιστατικών υπήρχε στο κρεβάτι του βρέφους μαξιλάρι, ποσοστά που ήταν πολύ μεγαλύτερα από αυτά στις ομάδες ελέγχου.\nΤα ευρήματα της μελέτης δείχνουν ότι το σύνδρομο μπορεί σε μεγάλο βαθμό να προληφθεί, κατέληξαν οι ερευνητές, υπογραμμίζοντας την ανάγκη για καλύτερη εκπαίδευση των γονέων.\nΑναρτήθηκε από kyria katerina στις 2:37 π.μ. Δεν υπάρχουν σχόλια:\nΜπορεί οι γονείς σας να έχουν πάντα τις καλύτερες προθέσεις, αλλά αυτό δε σημαίνει ότι πολλές φορές δε σας κάνουν τη ζωή δύσκολη.\nΜάθετε τον τρόπο να τους κάνετε να παίζουν με τους δικούς σας κανόνες – εξακολουθώντας να δείχνουν την ίδια λατρεία στα παιδιά σας.\nΗ Άννα βρίσκει πολύτιμη τη σχέση που έχει αναπτύξη η μαμά της, Ελένη, με τον 3χρονο γιο της Στέφανο. «Έχει περισσότερο χρόνο και ενέργεια από εμένα να παίζει μαζί του ποδόσφαιρο και επιπλέον τον λατρεύει! Η σχέση μεταξύ τους είναι πού ιδιαίτερη» λέει η μαμά από την Κρήτη. Υπάρχει μόνο ένα πρόβλημα… Η αγαπημένη γιαγιά Ελένη έχει τη συνήθεια να ταΐζει τον Στέφανο πολύ παραπάνω απ’ όσο πρέπει. Πού τη βρίσκεις πού τη χάνεις, τρέχει πίσω από τον Στέφανο με ένα πιάτο κοτόπουλο με ρύζι και ένα κουτάλι, πιέζοντάς τον να φάει ακόμη και όταν εκείνος επιμένει ότι έχει χορτάσει.\nΟι παρακλήσεις της Άννας στη μαμά της να σταματήσει αυτή την… κατοχική συνήθεια έπεφταν πάντα στο κενό! Μέχρι που αποφάσισε να τυπώσει από ένα ιατρικό site στο ίντερνετ μία πρότυπη δίαιτα για νήπια και να της τη δώσει. Παρόλο που η γιαγιά δεν ανέφερε κάτι, η Άννα διαπίστωσε ότι η μάμά της σταμάτησε να πιέζει τον εγγονό της να φάει. «Η μαμά μου πίστευε ότι ήξερε πολύ καλά τι έκανε οπότε όσο κι αν της εξηγούσα τον τρόπο που χειριζόμουν εγώ τα γεύματα του Στέφανου, δεν ίδρωνε το αφτί της» λέει η Άννα. » Το γεγονός όμως ότι είδε ότι τα ίδια ακριβώς πράγματα συμβουλεύουν οι γιατροί την έπεισε να αλλάξει συμπεριφορά».\nΧωρίς καμία αμφιβολία οι γιαγιάδες και οι παππούδες είναι ευλογία. Το παιδί σας βρίσκει στο πρόσωπο τους ένα μοναδικό σύμμαχο, οι οικογενειακοί δεσμοί συσφίγγονται και – αν είστε τυχερή – έχετε δωρεάν μπέιμπι σίτινγκ από ανθρώπους που αγαπάνε το παιδί σας σχεδόν το ίδιο με εσάς. Η πικρή αλήθεια είναι όμως ότι πολύ συχνά οι γονείς και τα πεθερικά σας σας εξοργίζουν κρατώντας τα παιδιά σας ξύπνια ως αργά, προσφέροντάς τους δώρα χωρίς μέτρο ή δίνοντάς σας συμβουλές που δεν ζητήσατε ποτέ σχετικά με το πως να είστεκαλοί γονείς. Παρακάτω θα μάθετε πότε πρέπει να πατήσετε πόδι επιβάλλονταςστις γιαγιάδες και στους παππούδες τους δικούς σας κανόνες διαπαιδαγώγησης καθώς και τον τρόπο να το πετύχετε χωρίς να έρθετε σε έντονη αντιπαράθεση μαζί τους ώστε να παραμείνουν δεμένοι τόσο μαζί σας όσο και με τα παιδιά σας.\n«Οι κανόνες που τους ζητώ να ακολουθήσουν, από το ένα αφτί μπαίνουν και από το άλλο βγαίνουν».\nΕίναι πολύ διασκεδαστικό για τα πεθερικά σας να παρακολουθούν με τα εγγόνια τους DVD το βράδυ ή να τους δίνουν κέικ και κουλουράκια για πρωινό. «Γίνονται συνένοχοι στο έγκλημα», λέει η Karen Romine, σύμβουλος γάμου και οικογένειας στο Μπελ-Βι της Ουάσινγκτον. Επιπλέον η παράβαση των βαρετών κανόνων τούς κάνει εξαιρετικά αγαπητούς στα παιδιά! Και εφόσον δεν είναι οι ίδιοι που τελικά θα υποστούν τιος συνέπειες μιας τέτοιας συμπεριφοράς, δε διστάζουν να την υιοθετήσουν.\nΠώς να το χειριστείτε.\nΑν εξοργίζεστε με κάθε μικρή παράβαση, διακινδυνεύετε να κάνετε τα πράγματα ακόμη χειρότερα. «Οι γονείς σας θα θεωρήσουν ότι παραβαίνοντας τους κανόνες βοηθάνε τα παιδιά σας» λέει η Tina B. Tessina, Ph. D., ψυχοθεραπεύτρια στο Λονγκ Μπιτσ της Καλιφόρνια. Περιορίστε λοιπόν τις απαγορεύσεις που τους επιβάλλετε σε θέματα που αφορούν την ασφάλεια των παιδιών σας (π.χ. να μην βάζουν το παιδί φαγωμένο να κοιμηθεί μπρούμυτα ή να μην το αφήνουν να κάνει ποδήλατο χωρίς κράνος) και σε θέματα που έχετε καταβάλει κόπο για να καταφέρετε και τα οποία θεωρείτε σημαντικά (π.χ. να μην αφήνετε τα παιδιά σας να βλέπουν τηλεόραση πριν πέσουν για ύπνο).\nΕίναι επίσης θεμιτό να επιπλήξετε τους γονείς ή τα πεθερικά σας αν κατ’ εξακολούθηση κάνουν πράγματα που δυσκολέυουν τη δική σας καθημερινότητα (π.χ. να αφήνουν τα παιδιά σας να μένουν ξύπνια μέχρι αργά). Όταν αποφασίσετε να τους κάνετε την κουβέντα, φροντίστε να την κάνετε ιδιαιτέρως και προσπαθήστε να ελέγξετε τα νεύρα σας. Πείτε για παράδειγμα: «Χαιρόμαστε πάρα πολύ όταν παίρνεις τον Ιάσονα για να κοιμηθεί σπίτι σου, αλλά είναι απαραίτητο γι’ αυτόν να είναι στο κρεβάτι του το αργότερο στις οκτώ».Αν εξακολουθήσουν να μη συμμορφώνονται, τηλεφωνήστε τους μισή ώρα πριν από την προγραμματισμένη ώρα που πρέπει να πέσουν τα παιδιά στο κρεβάτι και βεβαιωθείτε ότι έχουν πέσει οι τόνοι προετοιμάζοντας την ατμόσφαιρα για ύπνο. Για τους εξαιρετικά ανυπάκοους παππούδες και γιαγιάδες, μην ξεχνάτε ότι υπάρχει ακόμη μία εναλλακτική λύση: Μπορείτε πάντα να βρείτε κάποια νταντά που, εφόσον την πληρώνετε, σίγουρα θα ακολουθήσει όσα της πείτε και πολύ απλά προσκαλέστε τους γονείς και τα πεθερικά σας στο σπίτι για να περάσουν χρόνο με τα εγγόνια τους όσο είστε κι εσείς εκεί.\nΗ Δήμητρα, μαμά τριών παιδιών από τη Θεσσαλονίκη, έκανε ένα συμβιβασμό όσον αφορά την πεθερά της και το ότι δίνει συνεχώς γλυκά στα παιδιά της. «Παλιότερα, όταν βρισκόμασταν σε ένα εστιατόριο και πήγαινα στο μπάνιο, έβρισκε ευκαιρία να μπουκώνει τα παιδιά με καραμέλες και σοκολατάκια» λέει η Δήμητρα. «Ξέροντας το, επιδιώκω πλέον να την αφήνω όσο το δυνατό λιγότερο χρόνο μόνη της με τα παιδιά. Τις υπόλοιπες ώρες πολύ απλά έχω αποδεχθεί ότι γίνεταιπάρτι ζάχαρης!»\n«Συνεχώς κριτικάρουν τον τρόπο που μεγαλώνω τα παιδιά μου».\nΟι παππούδες και οι γιαγιάδες έχουν βρεθεί στη θέση του γονιού πολύ πριν από εσάς, με αποτέλεσμα να θεωρούν τους εαυτούς τους εξπέρ σε ό,τι αφορά την ανατροφή των παιδιών – ε’ιτε αυτή αφορά την εκπαίδευση τουαλέτας είτε το πρόγραμμα του ύπνου είτε θέματα πειθαρχίας. Επίσης, δεν πρέπει να ξαφνιάζεστε αν έχουν την τάση να θέλουν να σας διορθώνουν όταν θεωρούν ότι κάνετε κάτι λάθος. Η αλήθεια βέβαια έιναι ότι πολλά έχουν αλλάξει από την εποχή που ήσασταν εσείς παιδί, γεγονός που δικαιολογεί το ότι έχετε επιλέξει να μεγαλώσετε τα παιδιά σας διαφορετικά.\n«Πείτε: «Σ’ ευχαριστώ πολύ για τη συμβουλή σου, μαμά» και μετά αγνοήστε τη» λέει η Dr Tessina. «Δεν αξίζει τον κόπο να τσακώνεστε για μικροπράγματα». Κάτι άλλο που μπορείτε να κάνετε είναι να δανείσετε στη μαμά σας το βιβλίο με τους κανόνες διαπαιδαγώγησης που ακολουθείτε ή απλά να πείτε: «Θα προτιμούσα να μην το συζητήσουμε άλλο ώστε να περάσουμε ένα όμορφο απόγευμα».\nΑν η κατάσταση χρήζει περισσότερης κουβέντας, θα ήταν καλύτερα να αντιμετωπίσετε εσείς τους δικούς σας γονείς και ο σύντροφός σας τους δικούς του. «Είναι πιο υγιές για την οικογένεια να αποφύγετε να συζητήσετε θέματ ανατροφής παιδιών με τα πεθερικά σας» λέει η Michelle Callahan, Ph.D., εξελικτική ψυχολόγος στη Νέα Υόρκη.\nΌταν οι γιαγιάδες και οι παππούδες επεμβαίνουν στον τρόπο που χειρίζεστε τα παιδιά μπροστά τους (π.χ. «Γιατί να μη φάει γλυκό;» ή » Τι εννοείςότι πρέπει να πάει για ύπνο τώρα;»), πολύ απλά εξηγήστε τους ότι αυτοί είναι οι κανόνες του σπιτιού σας. «Είναι απαραίτητο για ένα παιδί να βλέπει ότι η μαμά και ο μπαμπάς έχουν τον έλεγχο των καταστάσεων, ακόμη κι αν η γιαγιά και ο παππούς είναι μεγαλύτεροι σε ηλικία» λέει η Karen Romine. Όταν τα παιδιά δουν ότι επιβάλλεστε, το πιθανότερο είναι ότι δε θα ξαναπροσπαθήσουν να σας μεταπείσουν για κάτι.\n«Κακομαθαίνουν τα παιδιά μου!»\nΤο να αγοράζουν δώρα στα εγγόνια τους είναι μεγάλη χαρά για τους παππούδες και τις γιαγιάδες, ιδιαίτερα αν έχουν την οικονομική δυνατότητα να τους πάρουν πράγματα που δεν μπορούσαν να πάρουν σε εσάς όταν ήσασταν παιδί. «Το να το παίζουν Άγιος Βασίλης είναι επίσης ένας τρόπος να κερδίσουν την αγάπη των παιδιών» λέει η Dr Callahan.\nΠείε και στη μαμά και στην πεθερά σας ότι δεν πρέπει να φέρνουν συνεχώς δώρα Εξηγήστε τους ότι τα παιδιά χαίρονται πολύ και μόνο που τους βλέπουν και ότι ούτε σε εκείνες θα άρεσε να τα ακούν να φωνάζουν «τι μου έφερες;» με το που τις βλέπουν να μπαίνουν στο σπίτι.\n«Το να κακομαθαίνουμε τα παιδιά μέχρι ένα σημείο δεν είναι κακό» λέει η Keith Kanner, βοηθός καθηγητής κλινικής ψυχολογίας στη σχολή ιατρικής της Καλιφόρνια στο Σαν Ντιέγκο. «Αν όμως παρατηρήσετε ότι επηρεάζεται η συμπεριφορά των παιδιών σας από τα δώρα (αν σας λένε πράγματα όπως: «Μα γιατί δεν μπορείς να μου παίρνεις και εσύ τόσο ωραία δώρα όπως η γιαγιά και ο παππούς;»), τότε έχει φτάσει η στιγμή να επέμβετε και να βάλετε φρένο. Αν τα δώρα που κάνουν οι δικοί σας στα παιδιά στις γιορτές και τα γενέθλια είναι πολύ εξεζητημένα, καλό θα ήταν να δώσετε συγκεκριμένες οδηγίες: «Τους αρέσουν τα βιβλία και τα παιχνίδια, αλλά, σας παρακαλώ, μην του αγοράσετε την τελευταία και πιο εξελιγμένη έκδοση του PlayStation». Όταν τα περασμένα Χριστούγεννα οι δυο κόρες της έλαβαν τουλα΄χιστον είκοσι δώρα από τους παππούδες και τις γιαγιάδες τους, ηΛήδα έβαλε μυαλό. Την επόμενη χρονιά άσκησε βέτο και στους γονείς και στα πεθερικά της ζητώντας τους να τους αγοράσουν μόνο από ένα δώρο, και μάλιστα τέτοιου μεγέθους που να χωρά σε ένα κουτί παπουτσιών. ¨Φροντίζουμε να τους δείχνουμε πόσο εκτιμάμε το ότι αγαπάνε τόσο πολύ τα παιδιά μας, αλλά τους υπενθυμίζουμε συνεχώς ότι θεωρούμε πολύ πιο σημαντικό το να τους χαρίζουν όμορφες αναμνήσεις παρά ακριβά δώρα» λέει η Λήδα. Στους γονείς της αρχικα κακοφάνηκε η σύσταση αυτή (έλεγαν και ξαναέλεγαν ειρωνικά: «Δεν ξέραμε ότι πρέπει να παίρνουμε την άδεια από το «αφεντικό» για το τι θα αγοράζουμε στα εγγόνια μας»), αλλά τελικά συμμορφώθηκαν.\n«Εκδηλώνουν αδυναμία στο ένα μόνο παιδί».\nΚάποιες φορές οι παππούδες και οι γιαγιάδες δίνουν παραπάνω σημασία στο ένα από τα παιδιά της οικογένειας. Αυτό μπορεί να έχει να κάνει με το γεγονός ότι ο γιος σας είναι μεγαλύτερος σε ηλικία και μπορέι να συμμετέχει πιο ενεργά από ό,τι το νήπιό σας στις δραστηριότητες ή με το ότι η κόρησας είναι το μοναδικό κορίτσι σε μία οικογένεια αγοριών. Μπορεί επίσης οι γονείς σας να προτιμούν να βλέπουν τα παιδιά της αδελφής σας περισσότερο από τα δικά σας – είτε επειδή μένουν πιο κοντά είτε επειδή εσείς τους βάζετε αυστηρότερους κανόνες. Όποιοι κι αν είναι οι λόγοι , να θυμάστε αυτό: » Τις περισσότερες φορές η αδυναμία που δείχνουν σε κάποιο από τα εγγόνια τους είναι εντελώς ασυνείδητη εκ μέρους τους, όσο προφανής κι αν είναι σε έσας» λέει η Keith Kanner.\nΥποδείξτε τους με ευγένεια την άνιση συνπεριφορά τους. Πείτε: «Ξέρω ότι η Ειρήνη είναι πιο εξωστρεφής από την Εύη, αλλά και εκείνη χαίρεται πολύ όταν παίζει μαζί σας». Αν νιώθετε ότι δεν δίνουν στα δικά σας παιδιά την ίδια προσοχή που δίνουν στα άλλα εγγόνια τους, υπογραμμίστε λέγοντας: «Ο Βασίλης και η Εμιλίας άκουσαν ότι θα πάτε στο τσίρκο με τα ξαδελφάκια τους και ελπίζουν ότι συντομα θα σας δουν και εκείνα». αν δεν αλλάξει τίποτα, το καλύτερο που έχετε να κάνετε είναι να κάνετε πίσω… «Όταν το θέμα φτάσει σε μία πραγματική οικογενειακή ανάγκη, να είστε σίγουρη ότι αδυναμίες και ανισότητες στη μεταχείριση εξαφανίζονται» λέει η Karen Romine.\n«Δεν βλέπουν τα εγγόνια τους σχεδόν ποτέ».\nΟι φρενήρεις ρυθμοί ενός σπιτικού με μικρά παιδιά ( ο θόρυβος, τα διασκορπισμένα παιχνίδια, οι εντάσεις) μπορεί να κάνουν τρομακτική την ιδές της επίσκεψης σε οποιονδήποτε μεγάλο άνθρωπο. Επίσης, αν τα πεθερικά σας ή οι γονείς σας μένουν μακριά, μπορέι να μη θέλουν να οδηγούν μεγάλες αποστάσεις. Μπορεί ακόμη να νιώθουν ότι σας ενοχλούν ή ότι σας φορτώνονται.\nΑν οι γονείς ή τα πεθερικά σας μένουν κοντά σας, φροντίστε να τους κάνετε πολύ συγκεκριμένη κάθε πρόσκληση: «Θα χαιρόμασταν πάρα πολύ να ερχόσασταν στο σπίτι την Κυριακή το πρωί». Μια άλλη ιδέα είναι να τους προσκαλέσετε ως ειδικούς που θα σας βοηθήσουν με τις πολύτιμες συμβουλές τους. Ζητήστε από τη μαμά σας να μάθει στη κόρη σας να φτιάχνει τα φημισμένα κουλουράκια της ή από τον πεθερό σας που ασχολείται με την κηπουρική να φυτέψει μερικά λουλουδάκι με το γιο σας. Τέτοιες δραστηριότητες θα τους βοηθήσουν να αναπτύξουν δεσμούς μς τα εγγόνια τους.\nΓια τους παππούδες και τις γιαγιάδες που μένουν μακριά, προσπαθήστε να βρείτε από κοινού βολικές ημερομηνίες για να σας επισκεφθούν και αν χρειαστεί, προσφερθείτε να κανονίσετε εσείς όλες τις λεπτομέρειες του ταξιδιού. Κάτι τέτοιο θα τους κάνει να νιώσουν ευπτόσδεκτοι και θα σας διασφαλίσει ότι δε θα κάτσουν παραπάνω χρόνο από όσο τους θέλετε. Αν περνάνε μεγάλες χρονικές περίοδοι χωρίς να ειδωθείτε, εγκταστήστε τόσο στο δικό σας υπολογιστή όσο και σε εκείνο των παππούδων λογισμικά τηλεδιάσκεψης (π.χ. το Skype) και φριντίστε να επικοινωνείτε μέσω αυτών. Για ένα παιδί είναι πολύ πιο ελκυστικό το να έχει την εικόνα εκτός από τον απλό ήχο του τηλεφώνου. «Παλιότερα συνήθιζα απλά να στέλνω φωτογραφίες των παιδιών μου» λέει η Μαργαρίτα που μένει μαζί με τον άντρα και τους δύο γιους της στην Πάτρα (οι γονείς της μένουν στην Αθήνα). Αυτό όμως άλλαξε όταν οι γονείς της αγόρασαν υπολογιστή και έμαθαν να χειρίζονται το ίντερνετ. «Η τεχνολογία βοήθησε τη μαμά μου να εμπλακεί ακόμη και στις πιο απλές καθημερινές μας συνήθειες, όπως τι θα φάμε ή ποια βιβλία διαβάζουμε κάθε βράδυ. Είναι απίστευτο πόσο κοντά νιώθουμε παρόλο που μας χωρίζουν τόσα χιλιόμετρα».\nΟΣΑ Η ΓΙΑΓΙΑ ΘΕΛΕΙ ΝΑ ΞΕΡΕΤΕ!\nΥπάρχουν πολλά πράγματα που θα θέλατε να πείτε στους γονείς σας σχετικά με την ανατροφή των παιδιών σας. Μαντέψτε όμως! Υπάρχουν άλλα τόσα που θέλουν να σας πουν και εκείνοι…\n1. «Είμαστε πολύ διαφορετικοί από τότε που μεγαλώναμε εσένα»\n«Είμαι πολύ πιο χαλαρή τώρα από ό,τι όταν ήμουν μαμά» λέει η Ξένια, γιαγιά δύο παιδιών από την Κέρκυρα. «Δεν αναλώνομαι σε αυστηρότητες. Το μόνο που θέλω είναι να δείχνω αγάπη στα εγγόνια μου».\n2. «Και το δικό μας πρόγραμμα κάποιες φορές είναι φορτωμένο».\n«Λατρεύω τα εγγόνια μου, αλλά έχω και μία δουλειά που μου αρέσει, ένα εξοχικό σπίτι και πολλούς φίλους» λέει η Δάφνη, γιαγιά έξι παιδιών από την αθήνα. «Δεν έχω πάψει να έχω προσωπικούς στόχους και φιλοδοξίες».\n3. «Έχω εκπλαγεί από το πόσο δύσκολο είναι να φροντίζουμε τα παιδιά σου.»\n«Η προσπάθεια που χρειάζεται για να μεγαλώσει κανείς μια οικογένεια στις μέρες μας είναι τεράστια» λέει η Στάλη από τα Γιάννενα, που έχει τρία εγγόνια. «Για κάποιον ανεξήγητο λόγο μου φαίνεται πολύ δυσκολότερο από ό,τι ήταν στη δική μου εποχή».\n4. «Μη με ξεχνάς».\n«Μένω μακριά από τα εγγόνια μου με αποτέλεσμα να μην τα βλέπω πολύ συχνά» λέει η Αφροδίτη, γιαγιά δύο παιδιών από τη Ρόδο. «Το να μου στείλουν μία ζωγραφιά, να με πα΄ρουν ένα τηλέφωνο ή να μου γράψουν ένα γράμμα μού δείχνει ότι με σκέφτονται».\n5. «Θέλω μόνο το καλύτερο για εσάς»\n«Το ότι δίνω κάποιες συμβουλές δεν σημαίνει ότι έχω την εντύπωση ότι εγώ ήμουν ο τέλειος γονιός» λέει η Ιωάννα, γιαγιά τεσσάρων παιδιών από την Κατερίνη. «Απλά είναι φυσικό λόγω ηλικίας και πείρας να ξέρω κάποια παραπάνω πράγματα. Το μόνο που θέλω είναι να βοηθήσω.»\nΤΗΣ ΙΩΑΝΝΑΣ ΒΟΥΡΑΚΗ\nΑναρτήθηκε από kyria katerina στις 2:32 π.μ. Δεν υπάρχουν σχόλια:


Dub Garden live 18/5 at ypogeio\nDub Garden Live Παρουσίαση δίσκου.\nΤην Πέμπτη 18 Μαίου στο stage του Υπογείου, θα βρίσκεται το dub – trip hop τετραμελές σχήμα Dub Garden. Στο live θα γίνει παρουσίαση του πρώτου δίσκου με τίτλο Doctor wind, o oποίος μόλις κυκλοφόρησε και θα διατίθεται στον χώρο.\nΗ βραδυά θα συνεχιστεί με dj set από τον Ste και τον Ras Chidy.\nDub Garden Line up :\nVictoria : Vocals\nSte : Mixing, dubbing, video editing\nKaterina : Bass\nSteve Dickins : Engineering, guitar\nEίσοδος 3 ευρώ\nOi πορτες ανοίγουν στις 21¨00\nΣΗΜΑΝΤΙΚΗ ΣΗΜΕΙΩΣΗ! TO LIVE ΑΥΣΤΗΡΑ ΤΕΛΕΙΩΝΕΙ ΣΤΙΣ 00¨00\nafter dj set!\nΑναρτήθηκε από "EKTOS ZONIS" GR RADIO & REGGAE MAGAZINE στις 17:00\nΕτικέτες DJ STE, DUB GARDEN, RAS CHIDY


Μηχανή δράσης Canon IVY REC - Canon Ελλάδα\nΟ ιδανικός σύντροφος για την επόμενη περιπέτειά σας: η Canon IVY REC\nΜικρή, ελαφριά και φορητή – ανακαλύψτε πώς η μηχανή δράσης Canon IVY REC ανταποκρίθηκε στην πρόκληση μιας απαιτητικής φωτογράφισης αναρρίχησης σε βράχο.\nΗ περιπέτεια αποτελεί έναν τρόπο απόδρασης από την καθημερινότητα, μια ευκαιρία να απολαύσετε την υπέροχη φύση και να ζήσετε τη στιγμή. Είτε κάνετε αναρρίχηση στο βουνό, τρέχετε στο δάσος ή κάνετε καγιάκ στο ποτάμι, η εξαιρετικά φορητή και ανθεκτική Canon IVY REC μπορεί να ακολουθήσει τους ρυθμούς σας. Σχεδιασμένη για να στερεώνεται με κλιπ σε σακίδιο, ζώνη ή ιμάντα, η ανθεκτική σε χτυπήματα1 και αδιάβροχη2Canon IVY REC επιτρέπει σε ποδηλάτες, ορειβάτες, αναρριχητές και κωπηλάτες να αφήνουν τις ογκώδεις φωτογραφικές μηχανές και τα ακριβά smartphone τους στο σπίτι και να βγάζουν εύκολα φωτογραφίες εν κινήσει.\nΕμπιστευτήκαμε την Canon IVY REC στα δυνατά, επιδέξια χέρια της Molly Thompson-Smith, μιας 22χρονης επαγγελματίας αναρριχήτριας και της ζητήσαμε να τη δοκιμάσει όταν θα σκαρφάλωνε στους διαβόητους βράχους της Peak District του Ηνωμένου Βασιλείου. Δείτε πώς τα πήγε.\nΚουμπώστε και είστε έτοιμοι\nΗ αναρριχήτρια Molly Thompson-Smith παίρνει μαζί της μόνο τα απαραίτητα όταν πηγαίνει για εξερεύνηση και χρειάζεται εξοπλισμό που να μην τη βαραίνει.\nΤο κλιπ στην ανάλαφρη Canon IVY REC σάς επιτρέπει να τη στερεώνετε στη ζώνη ή στο σακίδιό σας, οπότε δεν χρειάζεστε ούτε τσέπες.\n«Πιστεύω ότι οι μικρές διαστάσεις και η φορητότητα του εξοπλισμού είναι πολύ σημαντικοί παράγοντες για τα άτομα που θέλουν να περνούν τη μέρα τους στην ύπαιθρο», λέει η Molly. «Όταν πηγαίνω για αναρρίχηση, έχω μαζί μου παπούτσια, επιθέματα, εξαρτήσεις... τόσα πολλά πράγματα που χρειάζομαι.\n«Σε ένα ταξίδι αναρρίχησης στη Γαλλία, για να φτάσω στον γκρεμό έπρεπε να περπατήσω μία ώρα σε ανηφόρα. Την πρώτη μέρα πήρα μαζί μου την DSLR μου, αλλά τη δεύτερη μέρα σκέφτηκα ότι δεν άξιζε τον κόπο. Ήταν πολύ βαριά και καταλάμβανε πολύ χώρο στο σακίδιό μου. Ήταν όμως πολύ κρίμα, γιατί η θέα ήταν μαγευτική.»\nΗ Canon IVY REC είναι φτιαγμένη για περιπέτεια και σχεδιασμένη με γνώμονα τη φορητότητα. Με πλάτος μόλις 110,5mm και βάρος που δεν ξεπερνά τα 90 γραμμάρια, η μηχανή επιβάρυνε απειροελάχιστα τον εξοπλισμό της Molly. Το κλιπ, που λειτουργεί και ως σκόπευτρο, της επέτρεπε επίσης να στερεώσει τη μηχανή στη ζώνη της. «Σκαρφαλώνω με μια δέσμη quickdraw [εργαλεία αναρρίχησης] στο πλευρό μου», αναφέρει, «επομένως η μικρή μηχανή στην πλάτη μου δεν με εμπόδισε σε τίποτα.»\nΜικρή αλλά σκληρή\nΗ Molly απέφευγε να παίρνει ένα smartphone στις αναρριχήσεις της επειδή φοβόταν μήπως της πέσει, αλλά ήθελε να έχει τη δυνατότητα να βγάζει φωτογραφίες από τις περιπέτειές της.\nΗ Molly ήθελε μια μηχανή υπαίθριων δραστηριοτήτων για να καταγράφει τα εντυπωσιακά επιτεύγματά της – και η Canon IVY REC ανταποκρίθηκε με το παραπάνω στην πρόκληση.\nΗ Molly συχνά θέλει να απαθανατίζει τη στιγμή που φτάνει στην κορυφή του βράχου –ιδίως αν πρόκειται για σημαντικό επίτευγμα– αλλά πάντα ανησυχούσε όταν έπρεπε να κουβαλάει μαζί της το smartphone της. «Είναι πολύ αγχωτικό», μας λέει. «Ανησυχώ μήπως μου πέσει ή χτυπήσει σε κάποιον βράχο.»\nΕυτυχώς για τη Molly, με την Canon IVY REC δεν χρειάζεται να ανησυχεί για τίποτα τέτοιο. Δεν υπάρχει οθόνη για να σπάσει, ενώ επιπλέον είναι κατασκευασμένη για να αντέχει σε πτώσεις από ύψος δύο μέτρων1 και μπορεί να επιζήσει της βύθισης σε γλυκό νερό έως δύο μέτρα για έως 30 λεπτά2, επομένως είναι ιδανική για περιπέτειες στο νερό, όπως κανό ή όρθια σανιδοκωπηλασία.\n«Γνωρίζοντας ότι η Canon IVY REC θα άντεχε σε μερικά χτυπήματα, δεν ανησυχούσα καθόλου να τη στερεώσω στην εξάρτηση ή την τσάντα κιμωλίας», λέει η Molly. «Ήταν τόσο όμορφο που μπορούσα να βγάλω αυτήν την τελική φωτογραφία από την κορυφή.»\nΤο κλιπ στην Canon IVY REC λειτουργεί και ως σκόπευτρο για να μπορείτε να καδράρετε τις λήψεις σας. Αν λερωθεί, απλώς την ξεπλένετε με γλυκό νερό και την σκουπίζετε.\nΟι δυνατότητες Wi-Fi και Bluetooth της Canon IVY REC σάς επιτρέπουν να χρησιμοποιείτε το smartphone σας ως κλείστρο με απομακρυσμένο έλεγχο και να μοιράζεστε στη στιγμή τις φωτογραφίες σας στα μέσα κοινωνικής δικτύωσης.\nΠαρόλο που αυτοπροσδιορίζεται ως «ερασιτέχνης» όσον αφορά στη φωτογράφιση, η Molly δεν δυσκολεύτηκε να συνηθίσει την Canon IVY REC των 13MP, η οποία μπορεί επίσης να τραβάει βίντεο Full HD 1080p στα 60fps, εκτός από στατικές εικόνες. «Η χρήση της μηχανής είναι λίγο-πολύ αυτονόητη και εξαιρετικά εύκολη», αναφέρει. «Απλώς τη σταθεροποιείς και χρησιμοποιείς τον επιλογέα με το ένα χέρι. Τα σύμβολα διευκολύνουν την επιλογή, δεν διαθέτει οθόνη αφής και καθαρίζεται εύκολα, επομένως δεν χρειάζεται να ανησυχείς αν τα χέρια σου είναι γεμάτα κιμωλίες ή χώματα.\n«Για να προπονηθεί, ο κόσμος αναδημιουργεί υπαίθρια πεδία αναρρίχησης στο γυμναστήριο», συνεχίζει η Molly. «Πριν αποκτήσω αυτήν τη μηχανή, υπήρχαν τόσες πολλές στιγμές που καθόμουν κρεμασμένη από το σκοινί και κοίταζα το τοπίο αναρρίχησης, και ευχόμουν να μπορούσα να βγάλω μια φωτογραφία για να το αναδημιουργήσω αργότερα. Η δυνατότητα φωτογράφισης των πιασιμάτων σε ύψος 40+ μέτρων είναι καταπληκτική, ιδίως αν εκείνο το σημείο είναι το πιο δύσκολο της αναρρίχησης. Είναι πραγματικά μια πολύ χρήσιμη μηχανή.»\nΓια πιο δημιουργικές λήψεις αλλά και συναρπαστικές selfie, η Canon IVY REC υποστηρίζει Wi-Fi και Bluetooth, ώστε να μπορείτε να τη συνδέετε στο smartphone σας και να χρησιμοποιείτε τη δωρεάν εφαρμογή Canon Mini Cam3 ως κλείστρο απομακρυσμένου ελέγχου. Η εφαρμογή επέτρεψε επίσης στη Molly να ενθουσιάσει online τους θαυμαστές της, καθώς αμέσως μετά την αναρρίχηση μπορούσε να μεταφέρει τις εικόνες και τα βίντεό της στο smartphone της και να τα ανεβάζει στα μέσα κοινωνικής δικτύωσης.\nΗ οικονομικά προσιτή Canon IVY REC είναι διαθέσιμη σε τέσσερα εντυπωσιακά χρώματα –γκρι, ροζ, πράσινο και μπλε– για να επιλέξετε την απόχρωση που θα ξεχωρίζει στο δικό σας τερέν: βράχια, λάσπη, άμμος ή νερό. «Νιώθω ότι μπορώ να την έχω μαζί μου όπου πηγαίνω», λέει η Molly.\nΑντοχή σε κρούσεις από ύψος έως δύο μέτρα. Οι μέθοδοι ελέγχου της αντοχής σε κρούσεις είναι μοναδικές για αυτό το προϊόν και δεν εγγυώνται την αποτροπή βλάβης ή δυσλειτουργίας του προϊόντος.\nΑδιάβροχη προστασία για έως και 30 λεπτά σε βάθος δύο μέτρων. Ελέγχθηκε μόνο σε γλυκό νερό. Αν εκτεθεί σε μη γλυκό νερό, συνιστάται να ξεπλυθεί άμεσα με γλυκό νερό.\nΗ χρήση της προαιρετικής εφαρμογής Canon Mini Cam απαιτεί τη σύνδεση συμβατής συσκευής στην Canon IVY REC μέσω Bluetooth® και Wi-Fi®. Η εφαρμογή Canon Mini Cam είναι διαθέσιμη για δωρεάν λήψη από το App Store και το Google Play. Ενδέχεται να ισχύουν χρεώσεις δεδομένων. Συμβατότητα με φορητές συσκευές με iOS 11 ή νεότερη έκδοση και συσκευές Android με Android 5.1 ή νεότερη έκδοση.\nΓνωρίστε την Canon IVY REC\nΦωτογραφίστε τη δράση εν κινήσει με μια οικονομικά προσιτή και φορητή φωτογραφική μηχανή, που μπορείτε να στερεώσετε στα ρούχα σας


Εκπαιδευτικοί: Διαμαρτυρία για τους διορισμούς - RP.news\n16 Ιουνίου 2019 2:55\nΑρχική / Ελλάδα / Εκπαιδευτικοί: Διαμαρτυρία για τους διορισμούς\nΕκπαιδευτικοί: Διαμαρτυρία για τους διορισμούς\nΔιαμαρτυρία πραγματοποιούν οι εκπαιδευτικοί οι οποίοι βρίσκονται αυτήν την ώρα μπροστά στη Βουλή φωνάζοντας συνθήματα.\nΈνταση έξω από την Βουλή με την διαμαρτυρία των εκπαιδευτικών που ξεκίνησε με προσυγκέντρωση στα Προπύλαια και πορεία προς τη Βουλή.\nΟι εκπαιδευτικοί έχουν σκαρφαλώσει κυριολεκτικά στα σκαλιά της Βουλής και φωνάζουν συνθήματα όπως «Ψωμί, παιδεία, ελευθερία η Χούντα δεν τελείωσε το 73» και «Εμπρός λαέ μην σκύβεις το κεφάλι, ο μόνος δρόμος είναι αντίσταση και πάλι».\nΔυνάμεις των ΜΑΤ είναι επίσης στα σκαλιά της Βουλής απωθώντας τον κόσμο ώστε να μην ανέβει πιο πάνω. Η πλατεία Συντάγματος είναι γεμάτη με κόσμο.\nΟι εκπαιδευτικοί αναμένεται σε λίγη ώρα να πραγματοποιήσουν πορεία προς το Μέγαρο Μαξίμου ζητώντας να συναντηθούν με τον πρωθυπουργό.\nΣτους δρόμους ξανά οι εκπαιδευτικοί\nΑπεργία: Κλειστά θα παραμείνουν τα σχολεία την Παρασκευη\nΑπεργία: Κλειστά σχολεία την Παρασκευή\nTags : ΔΙΑΜΑΡΤΥΡΙΑ ΕΚΠΑΙΔΕΥΤΙΚΟΙ ΔΟΕ ΕΚΠΑΙΔΕΥΤΙΚΟΊ ΕΚΠΑΙΔΕΥΤΙΚΟΙ ΒΟΥΛΗ ΟΛΜΕ